title: 2006/357/ΕΚ: Απόφαση του Συμβουλίου, της  8ης Νοεμβρίου 2005 , για την υπογραφή και προσωρινή εφαρμογή της συμφωνίας μεταξύ της Ευρωπαϊκής Κοινότητας και της κυβέρνησης της Γεωργίας σχετικά με ορισμένες πτυχές των αεροπορικών υπηρεσιών

text:
               20.5.2006

               EL

               Επίσημη Εφημερίδα της Ευρωπαϊκής Ένωσης

               L 134/23

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 8ης Νοεμβρίου 2005
   για την υπογραφή και προσωρινή εφαρμογή της συμφωνίας μεταξύ της Ευρωπαϊκής Κοινότητας και της κυβέρνησης της Γεωργίας σχετικά με ορισμένες πτυχές των αεροπορικών υπηρεσιών
   (2006/357/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2, σε συνδυασμό με το άρθρο 300 παράγραφος 2 πρώτη πρόταση του πρώτου εδαφίου,
   την πρόταση της Επιτροπής,
   Εκτιμώντας τα ακόλουθα:

               (1)

               Το Συμβούλιο εξουσιοδότησε την Επιτροπή, στις 5 Ιουνίου 2003, να αρχίσει διαπραγματεύσεις με τρίτες χώρες προκειμένου να αντικατασταθούν ορισμένες διατάξεις των υφιστάμενων διμερών συμφωνιών από κοινοτική συμφωνία.

               (2)

               Η Επιτροπή διαπραγματεύθηκε, εξ ονόματος της Κοινότητας, συμφωνία με τη Γεωργία σχετικά με ορισμένες πτυχές των αεροπορικών υπηρεσιών, σύμφωνα με τους μηχανισμούς και τις κατευθυντήριες γραμμές που περιλάμβανε το παράρτημα της απόφασης με την οποία το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες προκειμένου να αντικατασταθούν ορισμένες διατάξεις των υφιστάμενων διμερών συμφωνιών από κοινοτική συμφωνία.

               (3)

               Με την επιφύλαξη της ενδεχόμενης μεταγενέστερης σύναψής της, η συμφωνία που διαπραγματεύθηκε η Επιτροπή πρέπει να υπογραφεί και να εφαρμοστεί προσωρινά,

         ΑΠΟΦΑΣΙΖΕΙ:
   Άρθρο 1
   Η υπογραφή της συμφωνίας μεταξύ της Ευρωπαϊκής Κοινότητας και της κυβέρνησης της Γεωργίας σχετικά με ορισμένες πτυχές των αεροπορικών υπηρεσιών, εγκρίνεται εξ ονόματος της Κοινότητας με την επιφύλαξη της απόφασης του Συμβουλίου για τη σύναψη της συμφωνίας αυτής.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο Πρόεδρος του Συμβουλίου εξουσιοδοτείται με την παρούσα απόφαση να ορίσει το πρόσωπο ή τα πρόσωπα που είναι αρμόδια να υπογράψουν εξ ονόματος της Κοινότητας τη συμφωνία μεταξύ της Ευρωπαϊκής Κοινότητας και της κυβέρνησης της Γεωργίας με την επιφύλαξη της μεταγενέστερης σύναψής της.
   Άρθρο 3
   Η συμφωνία, ενόσω εκκρεμεί η έναρξη ισχύος της, εφαρμόζεται προσωρινά από την πρώτη ημέρα του πρώτου μήνα που έπεται της ημερομηνίας κατά την οποία τα συμβαλλόμενα μέρη θα κοινοποιήσουν αμοιβαία την ολοκλήρωση των προς τούτο αναγκαίων διαδικασιών.
   Άρθρο 4
   Ο Πρόεδρος του Συμβουλίου εξουσιοδοτείται με την παρούσα απόφαση να προβεί στην κοινοποίηση που προβλέπεται στο άρθρο 8 παράγραφος 2 της συμφωνίας.

      Βρυξέλλες, 8 Νοεμβρίου 2005.

            Για το Συμβούλιο

            Ο Πρόεδρος

         G. BROWN

    ---documentbreak---

               20.5.2006

               EL

               Επίσημη Εφημερίδα της Ευρωπαϊκής Ένωσης

               L 134/24

         ΣΥΜΦΩΝΊΑ
   μεταξύ της Ευρωπαϊκής Κοινότητας και της κυβέρνησης της Γεωργίας σχετικά με ορισμένες πτυχές των εμπορικών υπηρεσιών
   Η ΕΥΡΩΠΑΪΚΗ ΚΟΙΝΟΤΗΤΑ,
   αφενός, και
   Η ΚΥΒΕΡΝΗΣΗ ΤΗΣ ΓΕΩΡΓΙΑΣ,
   αφετέρου,
   αποκαλούμενες εφεξής τα «μέρη»,
   ΕΠΙΣΗΜΑΙΝΟΝΤΑΣ ότι έχουν συναφθεί διμερείς συμφωνίες παροχής αεροπορικών υπηρεσιών μεταξύ διαφόρων κρατών μελών της Ευρωπαϊκής Κοινότητας και της Γεωργίας, οι οποίες περιέχουν διατάξεις αντίθετες προς την κοινοτική νομοθεσία,
   ΕΠΙΣΗΜΑΙΝΟΝΤΑΣ ότι η Ευρωπαϊκή Κοινότητα έχει αποκλειστική αρμοδιότητα σε ό,τι αφορά τις διάφορες πτυχές των διμερών συμφωνιών παροχής αεροπορικών υπηρεσιών μεταξύ των κρατών μελών της Ευρωπαϊκής Κοινότητας και τρίτων χωρών,
   ΕΠΙΣΗΜΑΙΝΟΝΤΑΣ ότι με βάση την ευρωπαϊκή κοινοτική νομοθεσία οι αερομεταφορείς που είναι εγκατεστημένοι σε κράτος μέλος έχουν ισότιμο δικαίωμα πρόσβασης στα αεροπορικά δρομολόγια μεταξύ των κρατών μελών της Ευρωπαϊκής Κοινότητας και τρίτων χωρών,
   ΕΧΟΝΤΑΣ ΥΠΟΨΗ τις συμφωνίες μεταξύ της Ευρωπαϊκής Κοινότητας και ορισμένων τρίτων χωρών, οι οποίες προβλέπουν τη δυνατότητα, για τους υπηκόους των εν λόγω τρίτων χωρών, να αποκτούν την κυριότητα αερομεταφορέων που έχουν λάβει άδεια σύμφωνα με τη νομοθεσία της Ευρωπαϊκής Κοινότητας,
   ΑΝΑΓΝΩΡΙΖΟΝΤΑΣ ότι ορισμένες διατάξεις των διμερών συμφωνιών παροχής αεροπορικών υπηρεσιών μεταξύ των κρατών μελών της Ευρωπαϊκής Κοινότητας και της Γεωργίας, οι οποίες είναι αντίθετες προς την ευρωπαϊκή κοινοτική νομοθεσία, πρέπει να εναρμονιστούν πλήρως, ώστε να δημιουργηθεί μια στερεή νομική βάση για τις αεροπορικές υπηρεσίες μεταξύ της Ευρωπαϊκής Κοινότητας και της Γεωργίας και να διαφυλαχθεί η συνέχεια παροχής των εν λόγω αεροπορικών υπηρεσιών,
   ΕΠΙΣΗΜΑΙΝΟΝΤΑΣ ότι οι διατάξεις των διμερών συμφωνιών παροχής αεροπορικών υπηρεσιών μεταξύ των κρατών μελών της Ευρωπαϊκής Κοινότητας και της Γεωργίας, οι οποίες δεν είναι αντίθετες προς την ευρωπαϊκή κοινοτική νομοθεσία, δεν χρειάζεται να τροποποιηθούν ή να αντικατασταθούν,
   ΕΠΙΣΗΜΑΙΝΟΝΤΑΣ ότι η Ευρωπαϊκή Κοινότητα, ως διαπραγματευόμενο μέρος, δεν έχει ως σκοπό να αυξηθεί ο συνολικός όγκος των αεροπορικών μεταφορών μεταξύ της Ευρωπαϊκής Κοινότητας και της Γεωργίας, να μεταβληθεί το ισοζύγιο μεταξύ κοινοτικών αερομεταφορέων και αερομεταφορέων της Γεωργίας ή να διεξαχθούν διαπραγματεύσεις όσον αφορά τροποποιήσεις των διατάξεων των υφιστάμενων διμερών συμφωνιών παροχής αεροπορικών υπηρεσιών σχετικά με τα δικαιώματα κυκλοφορίας,
   ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:
   Άρθρο 1
   Γενικές διατάξεις
   1.   Για τους σκοπούς της παρούσας συμφωνίας, ως «κράτη μέλη» νοούνται τα κράτη μέλη της Ευρωπαϊκής Κοινότητας.
   2.   Σε κάθε συμφωνία που περιλαμβάνεται στο παράρτημα Ι, οι αναφορές σε υπηκόους του κράτους μέλους που είναι συμβαλλόμενο μέρος της συγκεκριμένης συμφωνίας νοούνται ως αναφορές σε υπηκόους των κρατών μελών της Ευρωπαϊκής Κοινότητας.
   3.   Σε κάθε συμφωνία που περιλαμβάνεται στο παράρτημα Ι, οι αναφορές σε αερομεταφορείς ή αερογραμμές του κράτους μέλους που είναι συμβαλλόμενο μέρος της συγκεκριμένης συμφωνίας νοούνται ως αναφορές σε αερομεταφορείς ή αερογραμμές που έχει καθορίσει το εν λόγω κράτος μέλος.
   4.   Η χορήγηση των δικαιωμάτων κυκλοφορίας συνεχίζεται μέσω των διμερών ρυθμίσεων.
   Άρθρο 2
   Καθορισμός από κράτος μέλος
   1.   Οι διατάξεις των παραγράφων 2 και 3 του παρόντος άρθρου υπερέχουν των αντιστοίχων διατάξεων των άρθρων που περιλαμβάνονται στο παράρτημα ΙΙ στοιχεία α) και β), αντιστοίχως, σε ό,τι αφορά τον καθορισμό ενός αερομεταφορέα από το αντίστοιχο κράτος μέλος, τις άδειες λειτουργίας και άδειες τεχνικής φύσεως που έχει χορηγήσει η Γεωργία, καθώς και όσον αφορά την απόρριψη, την ανάκληση, την αναστολή ή τον περιορισμό των αδειών λειτουργίας και των τεχνικών αδειών του αερομεταφορέα, αντιστοίχως.
   2.   Η Γεωργία, μόλις λάβει καθορισμό αερομεταφορέα από κράτος μέλος, χορηγεί τις δέουσες άδειες λειτουργίας και τις τεχνικές άδειες εντός ελαχίστου δυνατού χρόνου διεκπεραίωσης, υπό τον όρο ότι:

               i)

               ο αερομεταφορέας είναι εγκατεστημένος με βάση τη συνθήκη περί ιδρύσεως της Ευρωπαϊκής Κοινότητας στο έδαφος του κράτους μέλους που τον έχει καθορίσει και έχει έγκυρη άδεια λειτουργίας σύμφωνα με τη νομοθεσία της Ευρωπαϊκής Κοινότητας,

               ii)

               ο ουσιαστικός ρυθμιστικός έλεγχος του αερομεταφορέα ασκείται και θα εξακολουθήσει να ασκείται από το κράτος μέλος της Ευρωπαϊκής Κοινότητας που είναι αρμόδιο για τη χορήγηση του πιστοποιητικού αερομεταφορέα (AOC), η δε σχετική αεροναυτική αρχή δεν προσδιορίζεται ρητώς από τον καθορισμό και

               iii)

               ο αερομεταφορέας τελεί υπό την κυριότητα και θα εξακολουθήσει να τελεί υπό την άμεση ή κατά πλειοψηφία κυριότητα κρατών μελών ή/και υπηκόων των κρατών μελών, ή άλλων κρατών καθοριζόμενων στο παράρτημα ΙΙΙ ή/και υπηκόων των άλλων αυτών κρατών, υπόκειται δε πάντοτε σε ουσιαστικό έλεγχο από τα εν λόγω κράτη ή/και τους υπηκόους τους.

         3.   Η Γεωργία μπορεί να απορρίψει, να ανακαλέσει, να αναστείλει ή να περιορίσει τις άδειες λειτουργίας ή τις τεχνικές άδειες αερομεταφορέα καθορισμένου από κράτος μέλος, όταν:

               i)

               ο αερομεταφορέας δεν είναι εγκατεστημένος δυνάμει της συνθήκης περί ιδρύσεως της Ευρωπαϊκής Κοινότητας στο έδαφος του κράτους μέλους που τον έχει καθορίσει ή δεν έχει λάβει άδεια λειτουργίας σύμφωνα με τη νομοθεσία της Ευρωπαϊκής Κοινότητας,

               ii)

               ο ουσιαστικός ρυθμιστικός έλεγχος του αερομεταφορέα δεν ασκείται ή δεν θα εξακολουθήσει να ασκείται από το κράτος μέλος της Ευρωπαϊκής Κοινότητας που είναι αρμόδιο για τη χορήγηση του πιστοποιητικού αερομεταφορέα (AOC), η δε σχετική αεροναυτική αρχή δεν προσδιορίζεται ρητώς από τον καθορισμό, ή

               iii)

               ο αερομεταφορέας δεν τελεί υπό την άμεση ή κατά πλειοψηφία κυριότητα ή ουσιαστικό έλεγχο κρατών μελών ή/και υπηκόων των κρατών μελών, ή άλλων κρατών που καθορίζονται στο παράρτημα ΙΙΙ ή/και υπηκόων των άλλων αυτών κρατών.

         Η Γεωργία, κατά την άσκηση του δικαιώματός της με βάση την παρούσα παράγραφο, δεν εισάγει διακρίσεις μεταξύ κοινοτικών αερομεταφορέων για λόγους εθνικότητας.
   Άρθρο 3
   Δικαιώματα σχετικά με το ρυθμιστικό έλεγχο
   1.   Οι διατάξεις της παραγράφου 2 του παρόντος άρθρου συμπληρώνουν τα άρθρα που περιλαμβάνονται στο παράρτημα ΙΙ στοιχείο γ).
   2.   Εφόσον ένα κράτος μέλος έχει καθορίσει αερομεταφορέα, στον οποίο ασκείται και διατηρείται ρυθμιστικός έλεγχος από άλλο κράτος μέλος, τα δικαιώματα της Γεωργίας με βάση τις διατάξεις ασφαλείας της συμφωνίας μεταξύ του κράτους μέλους που έχει καθορίσει τον αερομεταφορέα και της Γεωργίας ισχύουν εξίσου όσον αφορά την έγκριση, την εφαρμογή ή τη διατήρηση των προτύπων ασφαλείας από αυτό το άλλο κράτος μέλος και όσον αφορά την άδεια λειτουργίας του εν λόγω αερομεταφορέα.
   Άρθρο 4
   Φορολόγηση αεροπορικών καυσίμων
   1.   Οι διατάξεις της παραγράφου 2 του παρόντος άρθρου συμπληρώνουν τις αντίστοιχες διατάξεις των άρθρων που περιλαμβάνονται στο παράρτημα ΙΙ στοιχείο δ).
   2.   Με την επιφύλαξη τυχόν αντίθετων διατάξεων, καμία διάταξη οιασδήποτε συμφωνίας που απαριθμείται στο παράρτημα ΙΙ στοιχείο δ) δεν εμποδίζει κράτος μέλος να επιβάλλει φόρους, εισφορές, δασμούς, τέλη ή επιβαρύνσεις επί των καυσίμων που διατίθενται στο έδαφός τους για τα αεροσκάφη καθορισμένου αερομεταφορέα της Γεωργίας, ο οποίος εκτελεί δρομολόγια μεταξύ σημείου στο έδαφος του συγκεκριμένου κράτους μέλους και άλλου σημείου στο έδαφος του εν λόγω κράτους μέλους ή στο έδαφος άλλου κράτους μέλους.
   Άρθρο 5
   Ναύλοι μεταφοράς εντός της Ευρωπαϊκής Κοινότητας
   1.   Οι διατάξεις της παραγράφου 2 του παρόντος άρθρου συμπληρώνουν τα άρθρα που περιλαμβάνονται στο παράρτημα ΙΙ στοιχείο ε).
   2.   Οι ναύλοι που επιβάλλονται από αερομεταφορέα ή αερομεταφορείς καθορισμένους από τη Γεωργία βάσει συμφωνίας που απαριθμείται στο παράρτημα Ι, η οποία περιέχει διάταξη απαριθμούμενη στο παράρτημα ΙΙ στοιχείο ε) για μεταφορά εξ ολοκλήρου εντός της Ευρωπαϊκής Κοινότητας, υπόκεινται στη νομοθεσία της Ευρωπαϊκής Κοινότητας.
   Άρθρο 6
   Παραρτήματα της συμφωνίας
   Τα παραρτήματα της παρούσας συμφωνίας αποτελούν αναπόσπαστο μέρος της.
   Άρθρο 7
   Αναθεώρηση ή τροποποίηση
   Τα συμβαλλόμενα μέρη μπορούν, ανά πάσα στιγμή, να αναθεωρήσουν ή να τροποποιήσουν την παρούσα συμφωνία, με αμοιβαία συναίνεση.
   Άρθρο 8
   Έναρξη ισχύος και προσωρινή εφαρμογή
   1.   Η παρούσα συμφωνία τίθεται σε ισχύ μόλις τα συμβαλλόμενα μέρη κοινοποιήσουν εκατέρωθεν γραπτώς ότι έχουν ολοκληρώσει τις αντίστοιχες οικείες εσωτερικές διαδικασίες που είναι αναγκαίες για την έναρξη ισχύος της συμφωνίας.
   2.   Με την επιφύλαξη της παραγράφου 1, τα συμβαλλόμενα μέρη συμφωνούν να εφαρμόζουν προσωρινά την παρούσα συμφωνία από την πρώτη ημέρα του μηνός που έπεται της ημερομηνίας κατά την οποία τα συμβαλλόμενα μέρη θα έχουν κοινοποιήσει εκατέρωθεν την ολοκλήρωση των αναγκαίων προς τούτο διαδικασιών.
   3.   Οι συμφωνίες και λοιπές ρυθμίσεις μεταξύ κρατών μελών και της Γεωργίας οι οποίες κατά την ημερομηνία υπογραφής της παρούσας συμφωνίας δεν έχουν ακόμη τεθεί σε ισχύ και δεν εφαρμόζονται προσωρινά, απαριθμούνται στο παράρτημα Ι στοιχείο β). Η παρούσα συμφωνία εφαρμόζεται σε όλες αυτές τις συμφωνίες και ρυθμίσεις από την έναρξη ισχύος ή προσωρινής εφαρμογής τους.
   Άρθρο 9
   Λήξη
   1.   Σε περίπτωση που λήξει η ισχύς μιας συμφωνίας απαριθμούμενης στο παράρτημα Ι, παύουν ταυτοχρόνως να ισχύουν όλες οι διατάξεις της παρούσας συμφωνίας οι οποίες σχετίζονται με τη συμφωνία που περιλαμβάνεται στο παράρτημα Ι.
   2.   Σε περίπτωση που λήξει η ισχύς όλων των συμφωνιών που περιλαμβάνονται στο παράρτημα Ι, λήγει ταυτόχρονα και η ισχύς της παρούσας συμφωνίας.
   ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι υπέγραψαν την παρούσα συμφωνία.

      Έγινε στις Βρυξέλλες, εις διπλούν, στις τρεις Μαΐου δύο χιλιάδες έξι, στην, αγγλική, γαλλική, γερμανική, δανική, ελληνική, εσθονική, ιταλική, ισπανική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική, φινλανδική και γεωργιανή γλώσσα.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Por el Gobierno de Georgia
         Za vládu Gruzie
         For Georgiens regering
         Für die Regierung von Georgien
         Gruusia valitsuse nimel
         Για την κυβέρνηση της Γεωργίας
         For the Government of Georgia
         Pour le gouvernement de la Géorgie
         Per il Governo della Georgia
         Gruzijas valdības vārdā
         Gruzijos Vyriausybės vardu
         Grúzia Kormánya részéről
         Għall-Gvern tal-Ġeorġja
         Voor de Regering van Georgië
         W imieniu Rządu Gruzji
         Pelo Governo da Geórgia
         Za vládu Gruzínska
         Za vlado Gruzije
         Georgian hallituksen puolesta
         För Georgiens regering

   ΠΑΡΑΡΤΗΜΑ Ι
   Κατάλογος των συμφωνιών που αναφέρονται στο άρθρο 1 της παρούσας συμφωνίας

               α)

               Συμφωνίες αεροπορικών υπηρεσιών μεταξύ της κυβέρνησης της Γεωργίας και των κρατών μελών της Ευρωπαϊκής Κοινότητας, οι οποίες κατά την ημερομηνία υπογραφής της παρούσας συμφωνίας έχουν συναφθεί, υπογραφεί ή/και εφαρμόζονται προσωρινά:

                           —

                           συμφωνία αεροπορικών μεταφορών μεταξύ της ομοσπονδιακής κυβέρνησης της Αυστρίας και της κυβέρνησης της Γεωργίας που υπεγράφη στη Βιέννη στις 15 Δεκεμβρίου 1997 (ημερομηνία έναρξης ισχύος: 1.10.2001), εφεξής αναφερόμενη στο παράρτημα ΙΙ ως «συμφωνία Γεωργίας-Αυστρίας»,

                           —

                           συμφωνία αεροπορικών υπηρεσιών μεταξύ της κυβέρνησης της Κυπριακής Δημοκρατίας και της κυβέρνησης της Γεωργίας που υπεγράφη στην Τιφλίδα στις 30 Ιουνίου 1997 (ημερομηνία έναρξης ισχύος: 5.11.1998), εφεξής αναφερόμενη στο παράρτημα ΙΙ ως «συμφωνία Γεωργίας-Κύπρου»,

                           —

                           συμφωνία αεροπορικών μεταφορών μεταξύ της Ομοσπονδιακής Δημοκρατίας της Γερμανίας και της κυβέρνησης της Γεωργίας που υπεγράφη στη Βόννη στις 25 Ιουνίου 1993 (ημερομηνία έναρξης ισχύος: 27.11.1994), εφεξής αναφερόμενη στο παράρτημα ΙΙ ως «συμφωνία Γεωργίας-Γερμανίας»,

                           —

                           συμφωνία αεροπορικών μεταφορών μεταξύ της κυβέρνησης της Ελληνικής Δημοκρατίας και της κυβέρνησης της Δημοκρατίας της Γεωργίας που υπεγράφη στην Τιφλίδα στις 10 Απριλίου 1997 (ημερομηνία έναρξης ισχύος: 27.5.1998), εφεξής αναφερόμενη στο παράρτημα ΙΙ ως «συμφωνία Γεωργίας-Ελλάδας»,

                           —

                           συμφωνία αεροπορικών μεταφορών μεταξύ της κυβέρνησης της Ιρλανδίας και της κυβέρνησης της Δημοκρατίας της Γεωργίας που υπεγράφη στο Δουβλίνο στις 2 Μαρτίου 1995 (ημερομηνία έναρξης ισχύος: 2.3.1995), εφεξής αναφερόμενη στο παράρτημα ΙΙ ως «συμφωνία Γεωργίας-Ιρλανδίας»,

                           —

                           συμφωνία αεροπορικών υπηρεσιών μεταξύ της κυβέρνησης της Δημοκρατίας της Λιθουανίας και της κυβέρνησης της Δημοκρατίας της Γεωργίας που υπεγράφη στην Τιφλίδα στις 12 Απριλίου 1996 (ημερομηνία έναρξης ισχύος: 12.1.1999), εφεξής αναφερόμενη στο παράρτημα ΙΙ ως «συμφωνία Γεωργίας-Λιθουανίας»,

                           —

                           συμφωνία αεροπορικών υπηρεσιών μεταξύ του Βασιλείου των Κάτω Χωρών και της κυβέρνησης της Γεωργίας για την παροχή αεροπορικών υπηρεσιών μεταξύ και πέραν των αντίστοιχων εδαφών τους, που υπεγράφη στο Βάσεναρ στις 3 Απριλίου 1995 (ημερομηνία έναρξης ισχύος: 1.5.1997), εφεξής αναφερόμενη στο παράρτημα ΙΙ ως «συμφωνία Γεωργίας-Κάτω Χωρών»,

                           —

                           συμφωνία αεροπορικών υπηρεσιών μεταξύ της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας και της κυβέρνησης της Εκτελεστικής Αρχής (κυβέρνησης) της Γεωργίας που υπεγράφη στην Τιφλίδα στις 17 Σεπτεμβρίου 2003, εφεξής αναφερόμενη στο παράρτημα ΙΙ ως «συμφωνία Γεωργίας-Ηνωμένου Βασιλείου»·
                           συμπληρώθηκε από το μνημόνιο συμφωνίας που υπεγράφη στην Τιφλίδα στις 17 Σεπτεμβρίου 2003 και από τα συμφωνηθέντα πρακτικά που υπογράφηκαν στην Τιφλίδα στις 2 Νοεμβρίου 2004·

               β)

               συμφωνίες παροχής αεροπορικών υπηρεσιών και άλλες ρυθμίσεις που έχουν μονογραφηθεί ή υπογραφεί μεταξύ της Γεωργίας και των κρατών μελών της Ευρωπαϊκής Κοινότητας και οι οποίες κατά την ημερομηνία υπογραφής της παρούσας συμφωνίας δεν έχουν ακόμη αρχίσει να ισχύουν και δεν εφαρμόζονται προσωρινά:

                           —

                           συμφωνία αεροπορικών μεταφορών μεταξύ της κυβέρνησης του Βελγίου και της κυβέρνησης της Δημοκρατίας της Γεωργίας που μονογραφήθηκε στις 24 Φεβρουαρίου 1995, εφεξής αναφερόμενη στο παράρτημα ΙΙ ως «συμφωνία Γεωργίας-Βελγίου»,

                           —

                           συμφωνία αεροπορικών μεταφορών μεταξύ της κυβέρνησης της Δημοκρατίας της Ουγγαρίας και της κυβέρνησης της Δημοκρατίας της Γεωργίας που μονογραφήθηκε στις 29 Ιουνίου 1995, εφεξής αναφερόμενη στο παράρτημα ΙΙ ως «συμφωνία Γεωργίας-Ουγγαρίας»,

                           —

                           Συμφωνία πολιτικών αεροπορικών μεταφορών μεταξύ της κυβέρνησης της Δημοκρατίας της Λεττονίας και της κυβέρνησης της Δημοκρατίας της Γεωργίας που μονογραφήθηκε στην Τυφλίδα στις 5 Οκτωβρίου 2005, εφεξής αναφερόμενη στο παράρτημα ΙΙ ως «συμφωνία Γεωργίας-Λεττονίας»,

                           —

                           συμφωνία πολιτικών αεροπορικών μεταφορών μεταξύ της κυβέρνησης της Δημοκρατίας της Πολωνίας και της κυβέρνησης της Δημοκρατίας της Γεωργίας που μονογραφήθηκε στη Βαρσοβία στις 26 Απριλίου 1993, εφεξής αναφερόμενη στο παράρτημα ΙΙ ως «συμφωνία Γεωργίας-Πολωνίας».

         ΠΑΡΑΡΤΗΜΑ ΙΙ
   Κατάλογος των άρθρων των συμφωνιών που απαριθμούνται στο παράρτημα Ι και αναφέρονται στα άρθρα 2 έως 5 της παρούσας συμφωνίας

               α)

               Καθορισμός από κράτος μέλος:

                           —

                           άρθρο 3 της συμφωνίας Γεωργίας-Αυστρίας,

                           —

                           άρθρο3 και 4 της συμφωνίας Γεωργίας-Βελγίου,

                           —

                           άρθρο 4 της συμφωνίας Γεωργίας-Κύπρου,

                           —

                           άρθρο 3 της συμφωνίας Γεωργίας-Γερμανίας,

                           —

                           άρθρο 3 της συμφωνίας Γεωργίας-Ελλάδας,

                           —

                           άρθρο 3 της συμφωνίας Γεωργίας-Ουγγαρίας,

                           —

                           άρθρο 3 της συμφωνίας Γεωργίας-Ιρλανδίας,

                           —

                           άρθρο 3 της συμφωνίας Γεωργίας-Λεττονίας,

                           —

                           άρθρο 3 της συμφωνίας Γεωργίας-Λιθουανίας,

                           —

                           άρθρο 4 της συμφωνίας Γεωργίας-Κάτω Χωρών,

                           —

                           άρθρο 3 της συμφωνίας Γεωργίας-Πολωνίας,

                           —

                           άρθρο 4 της συμφωνίας Γεωργίας-ΗΒ·

               β)

               απόρριψη, ανάκληση, αναστολή ή περιορισμός των αδειών λειτουργίας ή των τεχνικών αδειών:

                           —

                           άρθρο 4 της συμφωνίας Γεωργίας-Αυστρίας,

                           —

                           άρθρο 5 της συμφωνίας Γεωργίας-Βελγίου,

                           —

                           άρθρο 5 της συμφωνίας Γεωργίας-Κύπρου,

                           —

                           άρθρο 4 της συμφωνίας Γεωργίας-Γερμανίας,

                           —

                           άρθρο 4 της συμφωνίας Γεωργίας-Ελλάδας,

                           —

                           άρθρο 4 της συμφωνίας Γεωργίας-Ουγγαρίας,

                           —

                           άρθρο 3, παράγραφοι 5 και 6 της συμφωνίας Γεωργίας-Ιρλανδίας,

                           —

                           άρθρο 4 της συμφωνίας Γεωργίας-Λεττονίας,

                           —

                           άρθρο 4 της συμφωνίας Γεωργίας-Λιθουανίας,

                           —

                           άρθρο 5 της συμφωνίας Γεωργίας-Κάτω Χωρών,

                           —

                           άρθρο 4 της συμφωνίας Γεωργίας-Πολωνίας,

                           —

                           άρθρο 5 της συμφωνίας Γεωργίας-ΗΒ·

               γ)

               ρυθμιστικός έλεγχος:

                           —

                           άρθρο 7 της συμφωνίας Γεωργίας-Βελγίου·

               δ)

               φορολόγηση αεροπορικών καυσίμων:

                           —

                           άρθρο 7 της συμφωνίας Γεωργίας-Αυστρίας,

                           —

                           άρθρο 10 της συμφωνίας Γεωργίας-Βελγίου,

                           —

                           άρθρο 7 της συμφωνίας Γεωργίας-Κύπρου,

                           —

                           άρθρο 6 της συμφωνίας Γεωργίας-Γερμανίας,

                           —

                           άρθρο 9 της συμφωνίας Γεωργίας-Ελλάδας,

                           —

                           άρθρο 9 της συμφωνίας Γεωργίας-Ουγγαρίας,

                           —

                           άρθρο 11 της συμφωνίας Γεωργίας-Ιρλανδίας,

                           —

                           άρθρο 6 της συμφωνίας Γεωργίας-Λεττονίας,

                           —

                           άρθρο 11 της συμφωνίας Γεωργίας-Λιθουανίας,

                           —

                           άρθρο 10 της συμφωνίας Γεωργίας-Κάτω Χωρών,

                           —

                           άρθρο 6 της συμφωνίας Γεωργίας-Πολωνίας,

                           —

                           άρθρο 8 της συμφωνίας Γεωργίας-ΗΒ·

               ε)

               ναύλοι μεταφοράς εντός της Ευρωπαϊκής Κοινότητας:

                           —

                           άρθρο 11 της συμφωνίας Γεωργίας-Αυστρίας,

                           —

                           άρθρο 13 της συμφωνίας Γεωργίας-Βελγίου,

                           —

                           άρθρο 17 της συμφωνίας Γεωργίας-Κύπρου,

                           —

                           άρθρο 10 της συμφωνίας Γεωργίας-Γερμανίας,

                           —

                           άρθρο 12 της συμφωνίας Γεωργίας-Ελλάδας,

                           —

                           άρθρο 8 της συμφωνίας Γεωργίας-Ουγγαρίας,

                           —

                           άρθρο 6 της συμφωνίας Γεωργίας-Ιρλανδίας,

                           —

                           άρθρο 11 της συμφωνίας Γεωργίας-Λεττονίας,

                           —

                           άρθρο 9 της συμφωνίας Γεωργίας-Λιθουανίας,

                           —

                           άρθρο 6 της συμφωνίας Γεωργίας-Κάτω Χωρών,

                           —

                           άρθρο 10 της συμφωνίας Γεωργίας-Πολωνίας,

                           —

                           άρθρο 7 της συμφωνίας Γεωργίας-ΗΒ.

         ΠΑΡΑΡΤΗΜΑ ΙΙΙ
   Κατάλογος άλλων κρατών αναφερομένων στο άρθρο 2 της παρούσας συμφωνίας

               α)

               Δημοκρατία της Ισλανδίας (βάσει της συμφωνίας για τον Ευρωπαϊκό Οικονομικό Χώρο)·

               β)

               Πριγκιπάτο του Λιχτενστάιν (βάσει της συμφωνίας για τον Ευρωπαϊκό Οικονομικό Χώρο)·

               γ)

               Βασίλειο της Νορβηγίας (βάσει της συμφωνίας για τον Ευρωπαϊκό Οικονομικό Χώρο)·

               δ)

               Ελβετική Συνομοσπονδία (βάσει της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας για τις αερομεταφορές).


Avis juridique important

|

32002D0085

2002/85/ΕΚ: Απόφαση του Συμβουλίου, της 28ης Ιανουαρίου 2002, για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Τσεχικής Δημοκρατίας

Επίσημη Εφημερίδα αριθ. L 044 της 14/02/2002 σ. 0020 - 0028

Απόφαση του Συμβουλίουτης 28ης Ιανουαρίου 2002για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Τσεχικής Δημοκρατίας(2002/85/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 622/98 του Συμβουλίου, της 16ης Μαρτίου 1998, σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής και ιδίως για τη θέσπιση εταιρικών σχέσεων ενόψει της προσχώρησης(1), ιδίως το άρθρο 2,την πρόταση της Επιτροπής,Εκτιμώντας τα ακόλουθα:(1) Το Ευρωπαϊκό Συμβούλιο του Λουξεμβούργου όρισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής.(2) Ο κανονισμός (ΕΚ) αριθ. 622/98 ορίζει ότι το Συμβούλιο αποφασίζει, με ειδική πλειοψηφία, μετά από πρόταση της Επιτροπής, για τις αρχές, τις προτεραιότητες, τους ενδιάμεσους στόχους και τις προϋποθέσεις που περιλαμβάνονται σε κάθε εταιρική σχέση για την προσχώρηση, όπως ανακοινώνονται σε κάθε υποψήφιο κράτος, καθώς και για τις επακόλουθες σημαντικές προσαρμογές που θα γίνουν.(3) Η κοινοτική βοήθεια εξαρτάται από την τήρηση ουσιωδών στοιχείων, και ειδικότερα, από την τήρηση των δεσμεύσεων που περιέχονται στις ευρωπαϊκές συμφωνίες και από την πρόοδο που σημειώνεται για την εκπλήρωση των κριτηρίων της Κοπεγχάγης. Στην περίπτωση που δεν πληρούται κάποιο ουσιώδες στοιχείο, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, δύναται να λαμβάνει τα προσήκοντα μέτρα σχετικά με οιαδήποτε προενταξιακή βοήθεια.(4) Το Ευρωπαϊκό Συμβούλιο του Λουξεμβούργου αποφάσισε ότι η εφαρμογή της εταιρικής σχέσης για την προσχώρηση και η πρόοδος όσον αφορά την υιοθέτηση του κεκτημένου, θα εξετάζονται στο πλαίσιο των οργάνων της ευρωπαϊκής συμφωνίας.(5) Η περιοδική έκθεση της Επιτροπής για το 2001 παρουσιάζει μία αντικειμενική ανάλυση σχετικά με την προετοιμασία της Τσεχικής Δημοκρατίας για την προσχώρηση και καθορίζει ορισμένους τομείς προτεραιότητας για τους οποίους απαιτούνται περαιτέρω εργασίες.(6) Προκειμένου να προετοιμαστεί για την προσχώρηση, η Τσεχική Δημοκρατία θα πρέπει να εξακολουθήσει να προσαρμόζει το εθνικό της πρόγραμμα για την υιοθέτηση του κεκτημένου. Το εν λόγω πρόγραμμα θα πρέπει να περιέχει χρονοδιάγραμμα επίτευξης των προτεραιοτήτων και των ενδιάμεσων στόχων που καθορίζονται στην εταιρική σχέση για την προσχώρηση.(7) Η Τσεχική Δημοκρατία οφείλει να διασφαλίσει ότι υπάρχουν οι κατάλληλες νομικές και διοικητικές δομές που απαιτούνται για τον προγραμματισμό, το συντονισμό, τη διαχείριση, τον έλεγχο και την αξιολόγηση των προενταξιακών κονδυλίων της Κοινότητας,ΑΠΟΦΑΣΙΖΕΙ:Άρθρο 1Σύμφωνα με το άρθρο 2 του κανονισμού (ΕΚ) αριθ. 622/98, οι αρχές, οι προτεραιότητες, οι ενδιάμεσοι στόχοι και οι προϋποθέσεις που περιέχονται στην εταιρική σχέση για την προσχώρηση της Τσεχικής Δημοκρατίας, καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.Άρθρο 2Η εφαρμογή της εταιρικής σχέσης για την προσχώρηση εξετάζεται στο πλαίσιο των οργάνων της ευρωπαϊκής συμφωνίας καθώς και των αρμόδιων υπηρεσιών του Συμβουλίου, στα οποία η Επιτροπή υποβάλλει τακτικά σχετικές εκθέσεις.Άρθρο 3Η παρούσα απόφαση παράγει αποτελέσματα την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.Βρυξέλλες, 28 Ιανουαρίου 2002.Για το ΣυμβούλιοΟ ΠρόεδροςJ. Piqué i Camps(1) ΕΕ L 85 της 20.3.1998, σ. 1.ΠΑΡΑΡΤΗΜΑ1. ΕισαγωγήΚατά τη σύνοδό του στο Λουξεμβούργο, τον Δεκέμβριο του 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής, με τον οποίο κινητοποιούνται όλες οι μορφές συνδρομής προς τα υποψήφια κράτη εντός ενός ενιαίου πλαισίου. Με τον τρόπο αυτό, η Κοινότητα κατευθύνει τη βοήθειά της προς τις ιδιαίτερες ανάγκες κάθε υποψήφιου κράτους έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.Η πρώτη εταιρική σχέση για την προσχώρηση της Τσεχικής Δημοκρατίας αποφασίστηκε τον Μάρτιο του 1998. Όπως προβλέπεται στον κανονισμό (ΕΚ) αριθ. 622/98 (άρθρο 2), η εταιρική σχέση για την προσχώρηση αναπροσαρμόστηκε μία πρώτη φορά τον Δεκέμβριο του 1999, ώστε να λάβει υπόψη τις εξελίξεις στην Τσεχική Δημοκρατία. Η παρούσα αναθεώρηση βασίζεται σε πρόταση της Επιτροπής, μετά από διαβούλευση με την Τσεχική Δημοκρατία, και λαμβάνει υπόψη την ανάλυση που περιέχεται στην περιοδική έκθεση 2001 της Επιτροπής για την πορεία της Τσεχικής Δημοκρατίας προς την προσχώρηση.2. ΣτόχοιΣκοπός της εταιρικής σχέσης για την προσχώρηση είναι η ένταξη σε ένα ενιαίο πλαίσιο των τομέων προτεραιότητας που απαιτούν περαιτέρω εργασίες και οι οποίοι ορίζονται στην περιοδική έκθεση 2001 της Επιτροπής για την πορεία της Τσεχικής Δημοκρατίας προς την προσχώρησή της στην Ένωση, τα χρηματοδοτικά μέσα που είναι διαθέσιμα για να βοηθηθεί η Τσεχική Δημοκρατία να τηρήσει τις προτεραιότητες αυτές και οι όροι που ισχύουν για την παροχή της εν λόγω βοήθειας. Η εταιρική σχέση για την προσχώρηση αποτελεί τη βάση για ορισμένα μέσα πολιτικής που χρησιμοποιούνται για να βοηθηθούν τα υποψήφια κράτη στην προετοιμασία τους για την προσχώρηση. Στα εν λόγω μέσα περιλαμβάνονται, μεταξύ άλλων, το προσαρμοσμένο εθνικό πρόγραμμα για την υιοθέτηση του κεκτημένου, το οποίο προετοίμασε η Τσεχική Δημοκρατία, η διαδικασία προενταξιακής δημοσιονομικής εποπτείας, το προενταξιακό οικονομικό πρόγραμμα, το προενταξιακό σύμφωνο κατά του οργανωμένου εγκλήματος καθώς και τα εθνικά αναπτυξιακά σχέδια, τα αγροτικά αναπτυξιακά σχέδια, η εθνική στρατηγική για την απασχόληση σύμφωνα με την Ευρωπαϊκή Στρατηγική για την Απασχόληση και τα τομεακά σχέδια που είναι αναγκαία για τη συμμετοχή στα διαρθρωτικά Ταμεία μετά την προσχώρηση και για την εφαρμογή των προγραμμάτων ISPA και SAPARD πριν από την προσχώρηση. Καθένα από τα μέσα αυτά είναι διαφορετικής φύσεως, προετοιμάζεται και εφαρμόζεται βάσει συγκεκριμένων διαδικασιών και μπορεί να τύχει προενταξιακής βοήθειας. Δεν αποτελούν αναπόσπαστο μέρος της εταιρικής σχέσης, αλλά οι προτεραιότητες που περιέχουν συνάδουν προς αυτήν.3. ΑρχέςΟι κυριότεροι τομείς προτεραιοτήτων που έχουν επισημανθεί για κάθε υποψήφιο κράτος αφορούν την ικανότητά του να εκπληρώσει τα κριτήρια της Κοπεγχάγης, σύμφωνα με τα οποία, για την προσχώρηση του υποψήφιου κράτους, απαιτούνται τα εξής:- να έχει επιτύχει τη σταθερότητα των θεσμών που εγγυώνται τη δημοκρατία, το κράτος δικαίου, τα ανθρώπινα δικαιώματα καθώς και τον σεβασμό και την προστασία των μειονοτήτων·- να διαθέτει λειτουργική οικονομία αγοράς, καθώς και την ικανότητα αντιμετώπισης των ανταγωνιστικών πιέσεων και των δυνάμεων της αγοράς που υφίστανται στο πλαίσιο της Ένωσης·- να είναι σε θέση να αναλάβει τις υποχρεώσεις που απορρέουν από την ιδιότητα του μέλους, συμπεριλαμβανομένης της υιοθέτησης των στόχων της πολιτικής, οικονομικής και νομισματικής ένωσης.Κατά τη σύνοδο της Μαδρίτης, το 1995, το Ευρωπαϊκό Συμβούλιο τόνισε την ανάγκη τα υποψήφια κράτη να προσαρμόσουν τις διοικητικές τους δομές προκειμένου να εξασφαλίζουν την αρμονική λειτουργία των κοινοτικών πολιτικών μετά την προσχώρηση και, στη σύνοδο του Λουξεμβούργου, το 1997, τόνισε ότι η ενσωμάτωση του κεκτημένου στο εσωτερικό δίκαιο είναι αναγκαία, αλλά δεν είναι καθαυτή επαρκής. Είναι ανάγκη να εξασφαλίζεται και η αποτελεσματική εφαρμογή της. Τα Ευρωπαϊκά Συμβούλια της Φέιρα και του Γκέτεμποργκ, το 2000 και το 2001 αντίστοιχα, επιβεβαίωσαν ότι είναι ζωτικής σημασίας η ικανότητα των υποψηφίων κρατών να εφαρμόζουν και επιβάλλουν την εφαρμογή του κεκτημένου, και πρόσθεσαν ότι τούτο απαιτεί σημαντικές προσπάθειες από τις υποψήφιες χώρες προς την κατεύθυνση της ενίσχυσης και της μεταρρύθμισης των διοικητικών και δικαστικών τους δομών.4. Προτεραιότητες και ενδιάμεσοι στόχοιΟι περιοδικές εκθέσεις της Επιτροπής έχουν δώσει έμφαση, παράλληλα με την πρόοδο που έχει ήδη σημειωθεί, στην έκταση των προσπαθειών που πρέπει να συνεχίσουν να καταβάλλουν σε ορισμένους τομείς τα υποψήφια κράτη ώστε να προετοιμαστούν για την προσχώρηση. Για το λόγο αυτό, κρίνεται σκόπιμο να καθοριστούν ενδιάμεσα στάδια υπό μορφήν προτεραιοτήτων, με συγκεκριμένους στόχους που προσδιορίζονται σε συνεργασία με τα ενδιαφερόμενα κράτη· από την επίτευξη των στόχων αυτών θα εξαρτηθεί τόσο η έκταση της βοήθειας που θα χορηγηθεί όσο και η πρόοδος των εν εξελίξει διαπραγματεύσεων με την Τσεχική Δημοκρατία. Κατά την επιλογή των προτεραιοτήτων που απαριθμούνται στην αναθεωρημένη εταιρική σχέση για την προσχώρηση, θεωρήθηκε ρεαλιστικό να αναμένεται ότι η Τσεχική Δημοκρατία θα είναι σε θέση να τις εκπληρώσει ή να τις προωθήσει σημαντικά εντός της προσεχούς διετίας (2002-2003). Στον κατάλογο αυτό, υπογραμμίζονται τα θέματα που απαιτούν ιδιαίτερα επείγουσα δράση. Η πρόοδος που σημειώθηκε σχετικά με την τήρηση των προτεραιοτήτων της εταιρικής σχέσης 1999 για την προσχώρηση, αξιολογείται στην περιοδική έκθεση 2001. Βάσει της αξιολόγησης αυτής, διατυπώθηκαν οι προτεραιότητες της τρέχουσας εταιρικής σχέσης.Η Τσεχική Δημοκρατία υπέβαλε μια αναθεωρημένη έκδοση του εθνικού της προγράμματος για την υιοθέτηση του κεκτημένου (ΕΠΥΚ) στις 25 Ιουνίου 2001. Στο ΕΠΥΚ καθορίζονται το χρονοδιάγραμμα υλοποίησης των προτεραιοτήτων και των ενδιάμεσων στόχων, το οποίο βασίζεται στην εταιρική σχέση 1999 για την προσχώρηση, καθώς και οι αναγκαίες διοικητικές δομές και οι αναγκαίοι δημοσιονομικοί πόροι.Η εταιρική σχέση για την προσχώρηση καθορίζει τους τομείς προτεραιότητας για την προετοιμασία της προσχώρησης της Τσεχικής Δημοκρατίας. Η Τσεχική Δημοκρατία οφείλει, ωστόσο, να αντιμετωπίσει όλα τα προβλήματα που επισημαίνονται στην περιοδική έκθεση 2001. Η Τσεχική Δημοκρατία πρέπει, ακόμη, να εκπληρώσει όλες τις δεσμεύσεις σχετικά με την προσέγγιση των νομοθεσιών και την εφαρμογή του κεκτημένου που απορρέουν από την ευρωπαϊκή συμφωνία και εντάσσονται στο πλαίσιο της διαδικασίας διαπραγμάτευσης. Θα πρέπει, ακόμη, να τονιστεί ότι η ενσωμάτωση του κεκτημένου στο εθνικό δίκαιο δεν είναι καθαυτή επαρκής· είναι, ακόμη, αναγκαίο να διασφαλίζεται και η αποτελεσματική εφαρμογή του, σε βαθμό ίδιο με εκείνο που ισχύει στην Ένωση. Σε όλους τους τομείς που απαριθμούνται κατωτέρω, το κεκτημένο πρέπει να εφαρμόζεται αξιόπιστα και αποτελεσματικά και να επιβάλλεται η εφαρμογή του.Με βάση την ανάλυση της περιοδικής έκθεσης της Επιτροπής, καθορίστηκαν οι ακόλουθες προτεραιότητες και οι ενδιάμεσοι στόχοι για την Τσεχική Δημοκρατία. Οι προτεραιότητες αυτές παρουσιάζονται σύμφωνα με τη δομή της περιοδικής έκθεσης(1).Πολιτικά κριτήριαΔημοκρατία και κράτος δικαίου- Ιδιαίτερα επείγουσα δράση: Ολοκλήρωση της μεταρρύθμισης της δημόσιας διοίκησης σε εθνικό επίπεδο με τη θέσπιση νομικού πλαισίου το οποίο προβλέπει σταθερότητα, ανεξαρτησία από αναρμόδιες επιρροές και επαγγελματισμό· συνέχιση της ενίσχυσης της κατάρτισης, συμπεριλαμβανομένων θεμάτων που αφορούν το κεκτημένο.- Ολοκλήρωση της μεταρρύθμισης του δικαστικού συστήματος, λαμβάνοντας υπόψη τις νομικές, τις οργανωτικές, τις διοικητικές, τις εκπαιδευτικές και τις δημοσιονομικές πτυχές, ώστε να διασφαλίζεται η αποτελεσματική εφαρμογή του δικαίου, συμπεριλαμβανομένου του κοινοτικού δικαίου, καθώς και η ανεξαρτησία της δικαστικής εξουσίας.- Συνέχιση των προσπαθειών για την αποτελεσματικότερη καταπολέμηση της διαφθοράς και του οικονομικού εγκλήματος.Ανθρώπινα δικαιώματα και προστασία των μειονοτήτων- Θέσπιση αποτελεσματικού συστήματος για την αντιμετώπιση των περιπτώσεων παράβασης καθήκοντος εκ μέρους της αστυνομίας.- Συνέχιση των προσπαθειών σε εθνικό, περιφερειακό και κοινοτικό επίπεδο, για τη βελτίωση της θέσης της μειονότητας Ρομ. Οι προσπάθειες πρέπει να επικεντρώνονται στην αύξηση των ευκαιριών απασχόλησης, στην πρόσβαση στην εκπαίδευση, στη λήψη των κατάλληλων μέτρων για την ένταξη των παιδιών της μειονότητας Ρομ σε κανονικά σχολεία, καθώς και στη λήψη μέτρων για την καταπολέμηση των κοινωνικών διακρίσεων και για το δικαίωμα στέγασης. Ειδικότερα, πρέπει να εφαρμόζονται οι δράσεις της κυβερνητικής πολιτικής για την ένταξη των Ρομ, του Ιουνίου 2000.Οικονομικά κριτήρια- Ιδιαίτερα επείγουσα δράση: Εφαρμογή προγράμματος αναδιάρθρωσης στον τομέα σιδήρου και χάλυβα σύμφωνα με τις απαιτήσεις της Κοινότητας και εφαρμογή σχεδίων βιωσιμότητας στις επιχειρήσεις σιδήρου και χάλυβα.- Βελτίωση του επιχειρηματικού περιβάλλοντος μέσω i) της βελτίωσης της λειτουργίας του εμπορικού μητρώου, ii) της βελτίωσης της νομοθεσίας περί πτωχεύσεων και της εφαρμογής της και iii) της επίλυσης του προβλήματος των επισφαλών δανείων με διαφανή και οικονομικά αποδοτικό τρόπο.- Ολοκλήρωση των ιδιωτικοποιήσεων στον τομέα των επιχειρήσεων και συνέχιση του προγράμματος ελευθέρωσης των υπηρεσιών κοινής ωφελείας.- Συνέχιση της αναδιάρθρωσης των επιχειρήσεων, ιδίως μέσω του προγράμματος αναζωογόνησης και της Υπηρεσίας Σταθεροποίησης της Τσεχίας, και παροχή κατάλληλης στήριξης για την ανάπτυξη των μικρομεσαίων επιχειρήσεων.- Συνέχιση των δημοσιονομικών μεταρρυθμίσεων, καθώς και των μεταρρυθμίσεων για τη χρηματοδότηση της περίθαλψης και του συνταξιοδοτικού συστήματος, με σκοπό την εξασφάλιση μεσοπρόθεσμης σταθερότητας των δημοσίων οικονομικών.Ικανότητα ανάληψης των υποχρεώσεων του μέλουςΕλεύθερη κυκλοφορία εμπορευμάτων- Ολοκλήρωση της εναρμόνισης και αποτελεσματική εφαρμογή της νομοθεσίας στον τομέα των ειδών διατροφής και στον τομέα της τομεακής και της οριζόντιας νομοθεσίας. Ολοκλήρωση της εφαρμογής των υπόλοιπων οδηγιών της νέας προσέγγισης και της υιοθέτησης των ευρωπαϊκών προτύπων.- Εξασφάλιση της αποτελεσματικότητας των διαρθρώσεων εφαρμογής, ενίσχυση των αρχών επιτήρησης της αγοράς και της διαπίστωσης της συμμόρφωσης. Σύσταση οργάνου για την ανταλλαγή πληροφοριών και την ενημέρωση σε θέματα τεχνικών προδιαγραφών.- Ολοκλήρωση της ευθυγράμμισης και εξασφάλιση της διαφάνειας στον τομέα των κρατικών προμηθειών, κατάργηση της ρήτρας εθνικών προτιμήσεων στις δημόσιες συμβάσεις με τη χορήγηση, σε όλες τις κοινοτικές εταιρείες, πρόσβασης στις διαδικασίες ανάθεσης στην Τσεχική Δημοκρατία.- Ολοκλήρωση της αναλυτικής εξέτασης της νομοθεσίας στους τομείς που δεν έχουν εναρμονισθεί με το κεκτημένο προκειμένου να διασφαλισθεί ότι συμφωνεί με τα άρθρα 28-30 της συνθήκης και ολοκλήρωση των διοικητικών ρυθμίσεων για τη μελλοντική παρακολούθηση στον τομέα αυτό.Ελεύθερη κυκλοφορία προσώπων- Όσον αφορά τα επαγγελματικά προσόντα που αποκτώνται πριν από την εναρμόνιση, η Τσεχική Δημοκρατία οφείλει κατά προτεραιότητα να λαμβάνει μέτρα που θα διασφαλίζουν ότι όλοι οι επαγγελματίες της μπορούν, αμέσως μετά την προσχώρηση, να ανταποκριθούν στις απαιτήσεις που καθορίζονται από τις οδηγίες.- Ολοκλήρωση της εναρμόνισης στον τομέα της αμοιβαίας αναγνώρισης επαγγελματικών προσόντων και τίτλων, και περαιτέρω ανάπτυξη των απαιτούμενων διοικητικών διαρθρώσεων, της εκπαίδευσης και της κατάρτισης.- Ενίσχυση των διοικητικών δομών για το συντονισμό της κοινωνικής ασφάλισης.Ελεύθερη παροχή υπηρεσιών- Ολοκλήρωση της εναρμόνισης της νομοθεσίας στους τομείς των ασφαλίσεων, της προστασίας των δεδομένων και της κοινωνίας των πληροφοριών.- Ενίσχυση της εποπτείας των χρηματοπιστωτικών υπηρεσιών.- Διασφάλιση της αποτελεσματικότητας της Αρχής Προστασίας Προσωπικών Δεδομένων.Ελεύθερη κυκλοφορία κεφαλαίων- Συνέχιση των προσπαθειών για την κατάργηση των ανώνυμων λογαριασμών.- Πλήρης ευθυγράμμιση της νομοθεσίας με τη δεύτερη οδηγία κατά της νομιμοποίησης προσόδων από παράνομες δραστηριότητες.- Διασφάλιση της συμμόρφωσης με τις συστάσεις της ειδικής ομάδας χρηματοοικονομικής δράσης.Εταιρικό δίκαιο- Ενίσχυση της τήρησης των δικαιωμάτων πνευματικής ιδιοκτησίας, ιδίως από τις αστυνομικές και τις τελωνειακές αρχές και βελτίωση της μεταξύ τους συνεργασίας. Ενίσχυση των προσπαθειών καταπολέμησης της πειρατείας και της παραποίησης/απομίμησης· βελτίωση της κατάρτισης των οργάνων επιβολής του νόμου, συμπεριλαμβανομένων των δικαστών και των εισαγγελέων.Πολιτική ανταγωνισμού- Διασφάλιση της επιβολής των κανόνων κατά των μονοπωλίων και στον τομέα των κρατικών ενισχύσεων (καθώς και της εφαρμογής των κατευθυντήριων γραμμών για τις περιφερειακές ενισχύσεις)· βελτίωση της διαφάνειας και της ροής των πληροφοριών όσον αφορά ειδικότερα τις κρατικές ενισχύσεις· αύξηση της ενημέρωσης των φορέων της αγοράς και των χορηγών βοήθειας όσον αφορά αυτούς τους κανόνες· εντατικοποίηση της κατάρτισης της δικαστικής εξουσίας στους επιμέρους τομείς των κρατικών ενισχύσεων και της καταπολέμησης των trust.Γεωργία- Αναβάθμιση της ικανότητας της γεωργικής διοίκησης και ολοκλήρωση των προετοιμασιών για την επιβολή και την πρακτική εφαρμογή των μηχανισμών διαχείρισης της κοινής γεωργικής πολιτικής (ΚΓΠ), ιδίως, των συστημάτων πληροφοριών για τις αγορές (συμπεριλαμβανομένης της αναφοράς τιμών), του ολοκληρωμένου συστήματος διαχείρισης και ελέγχου, του Οργανισμού Πληρωμών, του δικτύου γεωργικής λογιστικής πληροφόρησης και του συστήματος κατάταξης των σφαγίων, και για την τυπική και ουσιαστική εφαρμογή της κτηνιατρικής νομοθεσίας, της φυτοϋγειονομικής νομοθεσίας και της νομοθεσίας για την ασφάλεια των τροφίμων.- Ενίσχυση των απαραίτητων διοικητικών δομών για το σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των προγραμμάτων αγροτικής ανάπτυξης που χρηματοδοτούνται από την Κοινότητα.- Ολοκλήρωση του συστήματος αναγνώρισης των ζώων· συνέχιση της εναρμόνισης με το κτηνιατρικό και φυτοϋγειονομικό κεκτημένο και αναβάθμιση των κανόνων ελέγχου· συνέχιση της αναβάθμισης των εγκαταστάσεων επεξεργασίας τροφίμων, ιδίως του κρέατος και των γαλακτοκομικών προϊόντων, ούτως ώστε να τηρούνται οι κοινοτικές προδιαγραφές για την ασφάλεια των τροφίμων.- Πλήρης μεταφορά στο εσωτερικό δίκαιο της νομοθεσίας για τις μεταδοτικές σπογγώδεις εγκεφαλοπάθειες, τα φυτοϋγειονομικά "διαβατήρια", τα ανώτατα όρια καταλοίπων, τη διατροφή των ζώων και τη διασφάλιση της τυπικής και ουσιαστικής εφαρμογής, συμπεριλαμβανομένης της ανίχνευσης ζωικών ασθενειών και δη των μεταδοτικών σπογγωδών εγκεφαλοπαθειών, σύμφωνα με το κεκτημένο.Μεταφορές- Ολοκλήρωση της εναρμόνισης της νομοθεσίας και ενίσχυση της διοικητικής ικανότητας στον τομέα των οδικών μεταφορών (ιδίως όσον αφορά τις τεχνικές προδιαγραφές και τις προδιαγραφές ασφαλείας, τη φορολογία των οχημάτων και τους κανόνες για την οδική μεταφορά επικίνδυνων εμπορευμάτων) και στον τομέα των σιδηροδρομικών μεταφορών, ενόψει της εφαρμογής του αναθεωρημένου σιδηροδρομικού κεκτημένου, καθώς και των κανόνων για τη διαλειτουργικότητα σιδηροδρόμων και δημοσίων υπηρεσιών.- Ολοκλήρωση της εναρμόνισης της νομοθεσίας για τις αεροπορικές μεταφορές (ιδίως όσον αφορά την αεροπορική ασφάλεια - σύσταση ανεξάρτητης αρχής για τη διερεύνηση αεροπορικών ατυχημάτων - και τη διαχείριση της εναέριας κυκλοφορίας).Φορολογία- Διασφάλιση της δέουσας εναρμόνισης του φορολογικού κεκτημένου, συμπεριλαμβανομένου του μεταβατικού συστήματος ΦΠΑ.- Ιδιαίτερα επείγουσα δράση: Εναρμόνιση του ΦΠΑ και των ειδικών φόρων κατανάλωσης με το κοινοτικό κεκτημένο και παύση της λειτουργίας των καταστημάτων αφορολόγητων ειδών στα χερσαία σύνορα με την Ένωση.- Διασφάλιση της συμμόρφωσης της ισχύουσας και της μελλοντικής νομοθεσίας προς τις αρχές του κώδικα δεοντολογίας για τη φορολογία των επιχειρήσεων.- Ενίσχυση της διοικητικής ικανότητας, συμπεριλαμβανομένων των διαδικασιών ελέγχου και επιβολής της εφαρμογής, της διοικητικής συνεργασίας και της αμοιβαίας συνδρομής.- Εφαρμογή της οδηγίας για την κατοχή και την κυκλοφορία προϊόντων που υπόκεινται σε ειδικούς φόρους κατανάλωσης.- Ιδιαίτερα επείγουσα δράση: Ανάπτυξη συστημάτων τεχνολογίας των πληροφοριών για την ανταλλαγή ηλεκτρονικών δεδομένων με την Κοινότητα και τα κράτη μέλη της.Οικονομική και νομισματική ένωση- Ιδιαίτερα επείγουσα δράση: Διασφάλιση της εναρμόνισης του νόμου για την Εθνική Τράπεζα της Τσεχίας με το κεκτημένο, για την εδραίωση της ανεξαρτησίας της.Στατιστικές- Περαιτέρω βελτίωση της ποιότητας και του πεδίου εφαρμογής των στατιστικών· χορήγηση των κατάλληλων πόρων για την περαιτέρω ενίσχυση της στατιστικής ικανότητας, και σε περιφερειακό επίπεδο.Απασχόληση και κοινωνικές υποθέσεις- Ολοκλήρωση της ευθυγράμμισης της κοινοτικής νομοθεσίας, ιδίως όσον αφορά την ίση μεταχείριση μεταξύ ανδρών και γυναικών και το κεκτημένο στον τομέα της υγείας και της ασφάλειας, και αύξηση των προσπαθειών επιβολής του συνόλου του κεκτημένου στον κοινωνικό και νομικό τομέα. Ενίσχυση των συναφών θεσμικών δομών, συμπεριλαμβανομένων των επιθεωρήσεων εργασίας. Συνέχιση της θέσπισης της νομοθεσίας σύμφωνα με το κεκτημένο κατά των διακρίσεων και προετοιμασία της εφαρμογής της.- Διασφάλιση της μεταφοράς του κεκτημένου στον τομέα της δημόσιας υγείας και περαιτέρω ανάπτυξη μέτρων εποπτείας και ελέγχου όσον αφορά τις μεταδοτικές ασθένειες, την παρακολούθηση της υγείας και την πληροφόρηση.- Συνέχιση της υποστήριξης των προσπαθειών των κοινωνικών εταίρων για την ανάπτυξη ικανότητας, ιδίως ενόψει του μελλοντικού ρόλου τους για τη χάραξη κοινωνικής πολιτικής και πολιτικής απασχόλησης στην Κοινότητα, καθώς και το Ευρωπαϊκό Κοινωνικό Ταμείο, μέσω αυτόνομου διμερούς κοινωνικού διαλόγου.- Προετοιμασία εθνικής στρατηγικής, συμπεριλαμβανομένης της συλλογής δεδομένων, με στόχο τη μελλοντική συμμετοχή στην ευρωπαϊκή στρατηγική για την κοινωνική ένταξη.Ενέργεια- Προετοιμασία για την εσωτερική αγορά ενέργειας, συγκεκριμένα, ολοκληρώνοντας την ευθυγράμμιση με τις οδηγίες ηλεκτρικής ενέργειας και φυσικού αερίου· εξάλειψη των στρεβλώσεων των τιμών που παραμένουν· ενίσχυση της ανεξαρτησίας και των πόρων των ρυθμιστικών φορέων.- Συνέχιση της ευθυγράμμισης με τις απαιτήσεις σχετικά με τα πετρελαϊκά αποθέματα και πραγματοποίηση προόδου προς την κατεύθυνση της σύστασης αποθεμάτων ασφαλείας, καθώς και των απαραίτητων επενδύσεων, για την κάλυψη αναγκών 90 ημερών.- Βελτίωση της αποδοτικότητας της ενέργειας, ενίσχυση της χρήσης ανανεώσιμων πηγών ενέργειας και των σχετικών θεσμικών οργάνων στον τομέα αυτό.- Εφαρμογή των συστάσεων που περιέχονται στην έκθεση του Συμβουλίου για την πυρηνική ασφάλεια στο πλαίσιο της διεύρυνσης, με έμφαση στις προτεραιότητες που καθορίζει.- Διασφάλιση πυρηνικής ασφάλειας υψηλού επιπέδου στους πυρηνικούς σταθμούς του Dukovany και του Temelin.Τηλεπικοινωνίες και τεχνολογίες των πληροφοριών- Ολοκλήρωση της μεταφοράς και της εφαρμογής του κεκτημένου, συμπεριλαμβανομένων ιδίως του προσανατολισμού του κόστους, της ασυμμετρίας και της αποδέσμευσης του τοπικού βρόχου.- Διασφάλιση της ανεξαρτησίας της εθνικής κανονιστικής αρχής για τις τηλεπικοινωνίες.- Διασφάλιση της αποτελεσματικής λειτουργίας της ελευθερωμένης αγοράς μέσω της πραγματικής τιμολόγησης της διασύνδεσης.- Διασφάλιση της ευρείας ύπαρξης δυνατοτήτων επιλογής φορέα ανά κλήση.Πολιτική στον πολιτιστικό και οπτικοακουστικό τομέα- Ενίσχυση της διοικητικής ικανότητας του Συμβουλίου Ραδιοτηλεοπτικών Μεταδόσεων της Τσεχικής Δημοκρατίας.Περιφερειακή πολιτική και συντονισμός των διαρθρωτικών μέσων- Ιδιαίτερα επείγουσα δράση: Ανάθεση νομικών και δημοσιονομικών αρμοδιοτήτων σε κεντρικό και περιφερειακό επίπεδο, και καθορισμός του πλαισίου εκτέλεσης των διαρθρωτικών ταμείων.- Συνέχιση της ανάπτυξης, του εξορθολογισμού και του εκσυγχρονισμού του Εθνικού Αναπτυξιακού Σχεδίου και καθορισμός των σχεδίων εφαρμογής του τελικού σχεδίου· ανάπτυξη της ικανότητας εκπόνησης και εφαρμογής σχεδίων και προγραμμάτων σε κεντρικό και περιφερειακό επίπεδο· συνέχιση της ανάπτυξης της ικανότητας παρακολούθησης και αξιολόγησης· διασφάλιση της διαθεσιμότητας όλων των σχετικών στατιστικών δεδομένων.- Καθορισμός των αρμόδιων φορέων για την εκτέλεση των διαρθρωτικών ταμείων και του ταμείου συνοχής, ιδίως των φορέων διαχείρισης και πληρωμών. Σαφής διαχωρισμός αρμοδιοτήτων και βελτίωση της διοικητικής ικανότητας, ιδίως όσον αφορά τις προσλήψεις και την κατάρτιση· διασφάλιση αποτελεσματικού συντονισμού μεταξύ Υπουργείων.- Ευθυγράμμιση με τις διαδικασίες δημοσιονομικής διαχείρισης και ελέγχου των μελλοντικών διαρθρωτικών ταμείων και του ταμείου συνοχής στο πλαίσιο των σχετικών κανονισμών της Κοινότητας.- Ολοκλήρωση της τεχνικής προπαρασκευής των έργων που είναι επιλέξιμα για στήριξη από τα διαρθρωτικά ταμεία και το ταμείο συνοχής (σειρά έργων).Περιβάλλον- Ολοκλήρωση της μεταφοράς του κεκτημένου, με ιδιαίτερη έμφαση στην ολοκληρωμένη πρόληψη και τον έλεγχο της ρύπανσης και σε νομοθετικές τροποποιήσεις που δεν συμβαδίζουν με το κεκτημένο, ιδίως στον τομέα των υδάτων και των αποβλήτων.- Ολοκλήρωση της εφαρμογής του κεκτημένου, ιδίως όσον αφορά την αξιολόγηση των περιβαλλοντικών επιπτώσεων, το πόσιμο νερό, τις νιτρικές ενώσεις (ορισμός ευπρόσβλητων ζωνών, σχέδια δράσης) και τις επικίνδυνες ουσίες (κατάλογοι, προγράμματα μείωσης της ρύπανσης), την προστασία της φύσης (κατάλογος τοποθεσιών κοινοτικής σπουδαιότητας, ειδικές προστατευόμενες περιοχές) και την ολοκληρωμένη πρόληψη και τον έλεγχο της ρύπανσης (ιδρύματα, ολοκληρωμένο σύστημα έκδοσης αδειών).- Ενίσχυση της διοικητικής ικανότητας καθώς και της ικανότητας παρακολούθησης και επιβολής της εφαρμογής σε εθνικό, περιφερειακό και τοπικό επίπεδο. Ιδιαίτερη έμφαση πρέπει να δίδεται στη σαφή κατανομή των αρμοδιοτήτων, στη βελτίωση της συνεργασίας μεταξύ των αρμοδίων αρχών, στην κατάρτιση και στην ενίσχυση της ικανότητας επενδυτικού σχεδιασμού.- Συνέχιση του συνυπολογισμού των απαιτήσεων περιβαλλοντικής προστασίας στον καθορισμό και στην εφαρμογή όλων των άλλων τομεακών πολιτικών με στόχο την προώθηση της αειφόρου ανάπτυξης.Προστασία των καταναλωτών και της υγείας- Ολοκλήρωση της εναρμόνισης της νομοθεσίας και διασφάλιση της αποτελεσματικότητας των διοικητικών διαρθρώσεων, καθώς και της επιτήρησης της αγοράς.Δικαιοσύνη και εσωτερικές υποθέσεις- Διασφάλιση της δέουσας εφαρμογής του προγράμματος δράσης.- Συνέχιση της προετοιμασίας για μελλοντική συμμετοχή στο Σύστημα Πληροφοριών Σένγκεν με την ανάπτυξη εθνικών βάσεων δεδομένων και αρχείων.- Ενίσχυση της διαχείρισης των συνόρων· βελτίωση του συντονισμού μεταξύ των αρμόδιων οργανώσεων για τη διαχείριση των συνόρων και την εκπαίδευση του προσωπικού· βελτίωση των ελέγχων στα πράσινα σύνορα.- Περαιτέρω βελτίωση του συστήματος θεωρήσεων διαβατηρίων ώστε να λαμβάνονται πλήρως υπόψη οι κίνδυνοι μετανάστευσης· βελτίωση του συντονισμού όλων των αστυνομικών μονάδων των ειδικευμένων σε θέματα μετανάστευσης.- Διασφάλιση της εφαρμογής του νέου Νόμου περί Αλλοδαπών· διασφάλιση της συμμετοχής ανεξάρτητου φορέα ως δευτεροβάθμιου οργάνου στη διαδικασία χορήγησης ασύλου.- Διασφάλιση της αποτελεσματικής εφαρμογής της νέας στρατηγικής για την καταπολέμηση του οργανωμένου εγκλήματος· θέσπιση πλαισίου συνεργασίας μεταξύ διαφόρων φορέων επιβολής του νόμου, ιδίως στον τομέα της καταπολέμησης του οικονομικού εγκλήματος και της διαφθοράς, της νομιμοποίησης προσόδων από παράνομες δραστηριότητες και της σωματεμπορίας· παροχή περαιτέρω κατάρτισης των αστυνομικών αρχών σε θέματα οργανωμένου εγκλήματος και ναρκωτικών· εγκατάσταση νέου εξοπλισμού, όπως ενός ολοκληρωμένου ηλεκτρονικού συστήματος διερεύνησης.- Λήψη των κατάλληλων μέτρων για την εφαρμογή κοινοτικών μέσων στον τομέα της δικαστικής συνεργασίας σε αστικές υποθέσεις.- Λήψη των αναγκαίων μέτρων για την ευθυγράμμιση της νομοθεσίας με τη σύμβαση για την προστασία των οικονομικών συμφερόντων των Κοινοτήτων και με τα πρωτόκολλα αυτής.Τελωνειακή ένωση- Ιδιαίτερα επείγουσα δράση: Συνέχιση της στρατηγικής της τσεχικής τελωνειακής διοίκησης στον τομέα της τεχνολογίας των πληροφοριών. Ανάπτυξη συστημάτων τεχνολογίας των πληροφοριών για την ανταλλαγή ηλεκτρονικών δεδομένων μεταξύ της Κοινότητας και της Τσεχικής Δημοκρατίας.- Συνέχιση των προσπαθειών για την ενίσχυση της τελωνειακής ηθικής, την καταπολέμηση της απάτης και της διαφθοράς, την προστασία των δικαιωμάτων διανοητικής και βιομηχανικής ιδιοκτησίας, την καταπολέμηση του οικονομικού εγκλήματος και του οργανωμένου εγκλήματος.- Συνέχιση των προσπαθειών για τη μείωση του χρόνου αναμονής στα σύνορα.Εξωτερικές Σχέσεις- Λήψη όλων των αναγκαίων μέτρων για να διασφαλίζεται η επαναδιαπραγμάτευση ή η λήξη κατά την προσχώρηση, όλων των διεθνών συνθηκών ή συμφωνιών καθώς και των διμερών επενδυτικών συνθηκών που δεν συμφωνούν με το κεκτημένο.Δημοσιονομικός έλεγχος- Ολοκλήρωση του νομοθετικού πλαισίου για τον εσωτερικό δημοσιονομικό έλεγχο.- Εφαρμογή της εννοίας της ευθύνης των διαχειριστών.- Σύσταση υπηρεσιών εσωτερικού λογιστικού ελέγχου στα κέντρα δαπανών, οι οποίες διαθέτουν την κατάλληλη ανεξαρτησία σε θέματα λειτουργίας και υπάγονται απευθείας στο ανώτατο επίπεδο διαχείρισης.- Σύσταση κεντρικής μονάδας στο Υπουργείο Οικονομικών, η οποία θα είναι υπεύθυνη για το συντονισμό και την εναρμόνιση των μεθόδων δημοσιονομικής διαχείρισης, ελέγχου και εσωτερικού λογιστικού ελέγχου στο σύνολο της κυβέρνησης.- Ενίσχυση της καταπολέμησης της απάτης και θέσπιση του κατάλληλου νομοθετικού πλαισίου για το σκοπό αυτό.- Συμφωνία με το πλαίσιο συνεργασίας της OLAF για την προστασία των οικονομικών συμφερόντων των Κοινοτήτων και έναρξη αποτελεσματικής συνεργασίας με την OLAF μέσω του κεντρικού σημείου επαφής.- Συνέχιση των προσπαθειών για τη διασφάλιση της ορθής χρήσης, του ελέγχου, της παρακολούθησης και της αξιολόγησης της προενταξιακής χρηματοδότησης της Κοινότητας, ως βασικού δείκτη της ικανότητας της Τσεχικής Δημοκρατίας να εφαρμόζει το κεκτημένο στον τομέα του δημοσιονομικού ελέγχου.5. ΠρογραμματισμόςΓια το διάστημα 2000-2006, παράλληλα με το Phare, η χρηματοδοτική βοήθεια προς την Τσεχική Δημοκρατία περιλαμβάνει και τη στήριξη προενταξιακών μέτρων αγροτικής και γεωργικής ανάπτυξης στο πλαίσιο του προενταξιακού μέσου SAPARD [κανονισμός (ΕΚ) αριθ. 1268/1999 του Συμβουλίου, ΕΕ L 161 της 26.6.1999, σ. 87] και τη στήριξη έργων υποδομής στον τομέα του περιβάλλοντος και των μεταφορών στο πλαίσιο του διαρθρωτικού μέσου ISPA [κανονισμός (ΕΚ) αριθ. 1267/1999 του Συμβουλίου, ΕΕ L 161 της 26.6.1999, σ. 73], το οποίο δίδει έμφαση σε μέτρα παρόμοια με εκείνα του Ταμείου Συνοχής για την προενταξιακή περίοδο. Δυνάμει των εθνικών αυτών χορηγήσεων, η Τσεχική Δημοκρατία μπορεί επίσης να χρηματοδοτήσει μέρος της συμμετοχής της σε κοινοτικά προγράμματα, συμπεριλαμβανομένων των προγραμμάτων-πλαίσιο έρευνας και τεχνολογικής ανάπτυξης και των προγραμμάτων στους τομείς της εκπαίδευσης και των επιχειρήσεων. Εξάλλου, η Τσεχική Δημοκρατία θα έχει πρόσβαση στη χρηματοδότηση από πολυκρατικά και οριζόντια προγράμματα που έχουν άμεση σχέση με το κεκτημένο. Όλα τα επενδυτικά έργα συγχρηματοδοτούνται συστηματικά από τα υποψήφια κράτη. Η Επιτροπή συνεργάζεται από το 1998 με την Ευρωπαϊκή Τράπεζα Επενδύσεων και με τα διεθνή χρηματοπιστωτικά ιδρύματα, ιδίως, με την Ευρωπαϊκή Τράπεζα Ανασυγκρότησης και Ανάπτυξης και με την Παγκόσμια Τράπεζα, προκειμένου να διευκολύνεται η συγχρηματοδότηση των έργων που σχετίζονται με τις προενταξιακές προτεραιότητες.6. ΠροϋποθέσειςΗ κοινοτική βοήθεια για τη χρηματοδότηση έργων από τα τρία προενταξιακά μέσα, τουτέστιν το Phare, το ISPA και το SAPARD, προϋποθέτει την τήρηση, εκ μέρους της Τσεχικής Δημοκρατίας, των υποχρεώσεών της που απορρέουν από την ευρωπαϊκή συμφωνία, την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης, και ιδίως, την πρόοδο όσον αφορά την εκπλήρωση των ειδικών προτεραιοτήτων που καθορίζονται στην παρούσα αναθεωρημένη εταιρική σχέση για την προσχώρηση. Η μη τήρηση αυτών των γενικών προϋποθέσεων θα μπορούσε να οδηγήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.7. ΠαρακολούθησηΗ εφαρμογή της εταιρικής σχέσης για την προσχώρηση παρακολουθείται στο πλαίσιο της ευρωπαϊκής συμφωνίας. Όπως τονίστηκε κατά το Ευρωπαϊκό Συμβούλιο του Λουξεμβούργου, είναι σημαντικό τα όργανα της ευρωπαϊκής συμφωνίας να εξακολουθήσουν να αποτελούν το πλαίσιο εντός του οποίου μπορεί να εξετάζεται η υιοθέτηση και η εφαρμογή του κεκτημένου. Οι σχετικοί τομείς της εταιρικής σχέσης για την προσχώρηση συζητούνται από την αρμόδια υποεπιτροπή. Η επιτροπή σύνδεσης συζητεί τις γενικές εξελίξεις, την επιτευχθείσα πρόοδο και τα προβλήματα που ανακύπτουν όσον αφορά την τήρηση των προτεραιοτήτων και την επίτευξη των ενδιάμεσων στόχων της εταιρικής σχέσης, καθώς και τα ειδικότερα θέματα που της υποβάλλουν οι υποεπιτροπές.Η επιτροπή διαχείρισης του Phare μεριμνά ώστε οι ενέργειες που χρηματοδοτούνται βάσει των τριών προενταξιακών μέσων, δηλαδή του Phare, του ISPA και του SAPARD, να είναι συμβατές μεταξύ τους καθώς και με τις εταιρικές σχέσεις για την προσχώρηση, όπως προβλέπεται στο συντονιστικό κανονισμό [κανονισμός (ΕΚ) αριθ. 1266/1999 του Συμβουλίου, ΕΕ L 161 της 26.6.1999, σ. 68].Η εταιρική σχέση για την προσχώρηση θα εξακολουθήσει να τροποποιείται, οσάκις απαιτείται, σύμφωνα με το άρθρο 2 του κανονισμού (ΕΚ) αριθ. 622/98.(1) Η σειρά παρουσίασης είναι αυτή που χρησιμοποιείται στην περιοδική έκθεση 2000.


title: 2012/272/ΕΕ: Απόφαση του Συμβουλίου, της 14ης Μαΐου 2012 , σχετικά με την υπογραφή, εξ ονόματος της Ένωσης, της συμφωνίας-πλαισίου εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου

text:
               24.5.2012

               EL

               Επίσημη Εφημερίδα της Ευρωπαϊκής Ένωσης

               L 134/3

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 14ης Μαΐου 2012
   σχετικά με την υπογραφή, εξ ονόματος της Ένωσης, της συμφωνίας-πλαισίου εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου
   (2012/272/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 3, τα άρθρα 91 και 100, το άρθρο 191 παράγραφος 4 και τα άρθρα 207 και 209, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 25 Νοεμβρίου 2004 το Συμβούλιο εξουσιοδότησε την Επιτροπή να διαπραγματευθεί συμφωνία-πλαίσιο εταιρικής σχέσης και συνεργασίας με τη Δημοκρατία των Φιλιππινών («συμφωνία»).

               (2)

               Οι διατάξεις της συμφωνίας που εμπίπτουν στο πεδίο εφαρμογής του τρίτου μέρους, τίτλος V της Συνθήκης για τη λειτουργία της Ευρωπαϊκής Ένωσης δεσμεύουν το Ηνωμένο Βασίλειο και την Ιρλανδία ως χωριστά συμβαλλόμενα μέρη και όχι ως μέρη της Ευρωπαϊκής Ένωσης, εκτός αν η Ευρωπαϊκή Ένωση από κοινού με το Ηνωμένο Βασίλειο και/ή την Ιρλανδία έχουν ομού κοινοποιήσει στη Δημοκρατία των Φιλιππινών ότι το Ηνωμένο Βασίλειο ή η Ιρλανδία δεσμεύονται ως μέρη της Ευρωπαϊκής Ένωσης σύμφωνα με το πρωτόκολλο (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης. Αν το Ηνωμένο Βασίλειο και/ή η Ιρλανδία παύσουν να δεσμεύονται ως μέρη της Ευρωπαϊκής Ένωσης σύμφωνα με το άρθρο 4α του πρωτοκόλλου (αριθ. 21), η Ευρωπαϊκή Ένωση από κοινού με το Ηνωμένο Βασίλειο και/ή την Ιρλανδία οφείλουν να ενημερώσουν αμέσως τη Δημοκρατία των Φιλιππινών για κάθε αλλαγή της θέσης τους· στην περίπτωση αυτή, θα εξακολουθούν να δεσμεύονται από τις διατάξεις της συμφωνίας ιδίω ονόματι. Το αυτό ισχύει και για τη Δανία σύμφωνα με το πρωτόκολλο (αριθ. 22) σχετικά με τη θέση της Δανίας, το οποίο προσαρτάται στις εν λόγω Συνθήκες.

               (3)

               Όταν το Ηνωμένο Βασίλειο και/ή η Ιρλανδία δεν έχουν παράσχει την κοινοποίηση την απαιτούμενη κατά το άρθρο 3 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, δεν συμμετέχουν στη θέσπιση, από το Συμβούλιο, της παρούσας απόφασης στον βαθμό που αυτή καλύπτει διατάξεις βάσει του τρίτου μέρους, τίτλος V της Συνθήκης για τη λειτουργία της Ευρωπαϊκής Ένωσης. Το αυτό ισχύει και για τη Δανία σύμφωνα με το πρωτόκολλο (αριθ. 22) σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης.

               (4)

               Η συμφωνία θα πρέπει να υπογραφεί, με την επιφύλαξη της σύναψής της σε μεταγενέστερο στάδιο,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται εξ ονόματος της Ένωσης η υπογραφή της συμφωνίας-πλαισίου εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου, με την επιφύλαξη της σύναψης της εν λόγω συμφωνίας (1).
   Άρθρο 2
   Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.
   Άρθρο 3
   Η παρούσα απόφαση αρχίζει να ισχύει την επομένη της έκδοσής της.

      Βρυξέλλες, 14 Μαΐου 2012.

            Για το Συμβούλιο

            Η Πρόεδρος

         C. ASHTON

      (1)  Το κείμενο της συμφωνίας θα δημοσιευτεί μαζί με την απόφαση για τη σύναψή της.


title: Απόφαση (ΕΕ) 2016/1525 του Ευρωπαϊκού Κοινοβουλίου, της 28ης Απριλίου 2016, σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ινστιτούτου για την Ισότητα των Φύλων για το οικονομικό έτος 2014

text:
               14.9.2016

               EL

               Επίσημη Εφημερίδα της Ευρωπαϊκής Ένωσης

               L 246/260

         ΑΠΌΦΑΣΗ (ΕΕ) 2016/1525 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 28ης Απριλίου 2016
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ινστιτούτου για την Ισότητα των Φύλων για το οικονομικό έτος 2014
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Ινστιτούτου για την Ισότητα των Φύλων για το οικονομικό έτος 2014,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Ινστιτούτου για την Ισότητα των Φύλων για το οικονομικό έτος 2014, που συνοδεύεται από την απάντηση του Ινστιτούτου (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 12ης Φεβρουαρίου 2016, σχετικά με τη χορήγηση απαλλαγής στον Οργανισμό όσον αφορά την εκτέλεση του προϋπολογισμού για το οικονομικό έτος 2014 (05584/2016 – C8-0085/2016),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 (3), του Συμβουλίου, και συγκεκριμένα το άρθρο 208,

               —

               έχοντας υπόψη τον κανονισμό (ΕΚ) αριθ. 1922/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την ίδρυση Ευρωπαϊκού Ινστιτούτου για την Ισότητα των Φύλων (4), και ιδίως το άρθρο 15,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 108,

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Δικαιωμάτων των Γυναικών και Ισότητας των Φύλων (A8-0085/2016),

               1.

               χορηγεί απαλλαγή στη διευθύντρια του Ευρωπαϊκού Ινστιτούτου για την Ισότητα των Φύλων όσον αφορά την εκτέλεση του προϋπολογισμού του Ινστιτούτου για το οικονομικό έτος 2014·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον Πρόεδρό του να διαβιβάσει την παρούσα στη διευθύντρια του Ευρωπαϊκού Ινστιτούτου για την Ισότητα των Φύλων, στο Συμβούλιο, στην Επιτροπή και στο Ελεγκτικό Συνέδριο, καθώς και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 409 της 9.12.2015, σ. 168.

      (2)  Βλέπε υποσημείωση 1.

      (3)  ΕΕ L 298 της 26.10.2012, σ. 1.

      (4)  ΕΕ L 403 της 30.12.2006, σ. 9.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.


title: Απόφαση (ΕΕ) 2016/1983 της Επιτροπής, της 26ης Μαΐου 2014, σχετικά με το μέτρο SA.33063 (2012/C) (πρώην 2012/NN) που αφορά την Trentino NGN s.r.l. μετά την απόσυρση της Ιταλίας από το έργο [κοινοποιηθείσα υπό τον αριθμό C(2014) 3159] (Κείμενο που παρουσιάζει ενδιαφέρον για τον ΕΟΧ )

text:
               12.11.2016

               EL

               Επίσημη Εφημερίδα της Ευρωπαϊκής Ένωσης

               L 305/32

         ΑΠΌΦΑΣΗ (ΕΕ) 2016/1983 ΤΗΣ ΕΠΙΤΡΟΠΉΣ
   της 26ης Μαΐου 2014
   σχετικά με το μέτρο SA.33063 (2012/C) (πρώην 2012/NN) που αφορά την Trentino NGN s.r.l. μετά την απόσυρση της Ιταλίας από το έργο

         [κοινοποιηθείσα υπό τον αριθμό C(2014) 3159]

   (Το κείμενο στην ιταλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις προαναφερθείσες διατάξεις (1),
   Εκτιμώντας τα ακόλουθα:
   1.   ΔΙΑΔΙΚΑΣΙΑ

               (1)

               Στις 24 Μαΐου 2011 η Επιτροπή έλαβε καταγγελία από τους τρεις κύριους εναλλακτικούς παρόχους τηλεπικοινωνιών που δραστηριοποιούνται στην Ιταλία (Wind, Fastweb και Vodafone). Οι πάροχοι αυτοί, με λεπτομερή επιχειρήματα υποστήριξαν ότι το έργο που άρχισε να εφαρμόζεται από την αυτόνομη επαρχία του Trento (provincia autonoma di Trento, εφεξής «PAT» ή «η επαρχία») για την ανάπτυξη υποδομών πρόσβασης νέας γενιάς σε ολόκληρη την επαρχία συνιστούσε εκ των πραγμάτων κρατική ενίσχυση προς την Telecom Italia (εφεξής η «TI»), η οποία χορηγήθηκε κατά παράβαση των κανόνων περί ανταγωνισμού που καθορίζονται στις κατευθυντήριες γραμμές για τα ευρυζωνικά δίκτυα (2). Ειδικότερα, οι καταγγέλλοντες υποστήριξαν ότι δεν ενημερώθηκαν καταλλήλως ούτε ζητήθηκε η γνώμη τους από την PAT σχετικά με τα σχέδια και τους στόχους της επαρχίας, ότι ο δικαιούχος είχε ήδη επιλεγεί και ότι η επιλεγείσα υποδομή, μετά την εγκατάστασή της, θα παρεμπόδιζε τον αποτελεσματικό ανταγωνισμό.

               (2)

               Κατόπιν αιτήματος για παροχή πληροφοριών που απεστάλη στις 22 Ιουνίου 2011, οι ιταλικές αρχές απάντησαν στις 20 Ιουλίου 2011, υποστηρίζοντας ότι πρόθεσή τους ήταν να τηρήσουν την αρχή του ιδιώτη επενδυτή σε οικονομία της αγοράς («ΙΕΟΑ»), ότι η παρέμβασή τους δεν συνιστούσε κρατική ενίσχυση και ότι, κατά συνέπεια, δεν ήταν απαραίτητο να πληροί τους όρους συμβατότητας των κατευθυντήριων γραμμών για τα ευρυζωνικά δίκτυα. Στις 4 Νοεμβρίου 2011, αφού αφαιρέθηκαν οι εμπιστευτικές πληροφορίες, η απάντηση των ιταλικών αρχών διαβιβάστηκε στους καταγγέλλοντες, οι οποίοι υπέβαλαν συμπληρωματικές παρατηρήσεις και έγγραφα στις 29 Νοεμβρίου και στις 7 και 16 Δεκεμβρίου 2011. Μεταξύ Ιανουαρίου και Μαΐου 2012, οι ιταλικές αρχές υπέβαλαν πολυάριθμα λεπτομερή στοιχεία. Μεταξύ Φεβρουαρίου και Μαΐου 2012, οι καταγγέλλοντες υπέβαλαν συμπληρωματικές πληροφορίες. Κατά την περίοδο αυτή, διοργανώθηκαν διάφορες συναντήσεις και τηλεδιασκέψεις με καθένα από τα εμπλεκόμενα μέρη.

               (3)

               Με απόφαση της 25ης Ιουλίου 2012 (εφεξής η «απόφαση κίνησης της διαδικασίας»), η Επιτροπή ενημέρωσε την Ιταλία ότι αποφάσισε να κινήσει την επίσημη διαδικασία έρευνας που προβλέπεται στο άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης σε σχέση με το υπό εξέταση έργο. Αφού αφαιρέθηκαν οι εμπιστευτικές πληροφορίες, η απόφαση κίνησης της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3) και τα ενδιαφερόμενα μέρη κλήθηκαν να υποβάλουν τις παρατηρήσεις τους.

               (4)

               Με επιστολές της 22ας και 23ης Νοεμβρίου 2012, η Επιτροπή έλαβε τις παρατηρήσεις της Ιταλίας σχετικά με την απόφαση κίνησης της διαδικασίας. Επιπλέον, η Επιτροπή έλαβε παρατηρήσεις από τα ακόλουθα ενδιαφερόμενα μέρη: από εκπροσώπους της Telecom Italia στις 3 Δεκεμβρίου 2012 και από εκπροσώπους της Wind, της Fastweb και της Vodafone στις 7 Δεκεμβρίου 2012. Με επιστολή της 29ης Ιανουαρίου 2013, η Επιτροπή απέστειλε τις προαναφερθείσες παρατηρήσεις, μετά την αφαίρεση των εμπιστευτικών πληροφοριών, στις ιταλικές αρχές, οι οποίες υπέβαλαν τα σχόλιά τους σχετικά με τις παρατηρήσεις των ενδιαφερόμενων μερών στις 5 Μαρτίου 2013. Μεταξύ Μαρτίου και Δεκεμβρίου 2013, διεξήχθησαν εντατικές συζητήσεις και πραγματοποιήθηκαν εντατικές ανταλλαγές απόψεων με όλα τα ενδιαφερόμενα μέρη (τις ιταλικές αρχές, την Telecom Italia, την Wind, τη Fastweb και τη Vodafone) και διοργανώθηκε σειρά συνεδριάσεων και συσκέψεων με καθένα από αυτά.

               (5)

               Με έγγραφο της 31ης Ιανουαρίου 2014, οι ιταλικές αρχές ενημέρωσαν την Επιτροπή σχετικά με την πρόθεση της ΡΑΤ να αποσυρθεί από το έργο. Στις 14 και 20 Μαρτίου 2014, οι ιταλικές αρχές υπέβαλαν συμπληρωματικές πληροφορίες σχετικά με την πραγματική αποχώρηση της ΡΑΤ από την κοινή επιχείρηση Trentino NGN, ιδίως όσον αφορά την πώληση στην TI των μετοχών της ΡΑΤ που έλαβε χώρα στις 28 Φεβρουαρίου 2014.

         2.   ΠΕΡΙΓΡΑΦΗ ΤΟΥ ΜΕΤΡΟΥ

               (6)

               Τον Σεπτέμβριο του 2010 η ΡΑΤ εκπόνησε στρατηγική για την επίτευξη του στόχου της να συνδεθεί έως το 2018 το 100 % του εδάφους της επαρχίας μέσω δικτύου οπτικών ινών υπερευρείας ζώνης. Η στρατηγική αυτή συνίσταται σε δύο είδη δράσεων στο έδαφος της επαρχίας αυτής, μία για τις ζώνες μέσης αποδοτικότητας (4) και μία άλλη για τις ζώνες χαμηλής αποδοτικότητας, ενώ οι ζώνες με υψηλή αποδοτικότητα αποκλείστηκαν από αυτή τη στρατηγική. Για τις ζώνες μέσης αποδοτικότητας, η ΡΑΤ σκόπευε να συστήσει νέα εταιρεία με την επωνυμία Trentino NGN και ανοικτή στη συμμετοχή εταίρων από τον ιδιωτικό τομέα. Για τις ζώνες με χαμηλή αποδοτικότητα, η ΡΑΤ σκόπευε να θεσπίσει ένα ad hoc μέτρο κρατικής ενίσχυσης, το οποίο επρόκειτο να καταρτιστεί και να κοινοποιηθεί σε μεταγενέστερο στάδιο, ενδεχομένως υπό την εποπτεία της δημόσιας επιχείρησης της ΡΑΤ Trentino Network (διαφορετική από την Trentino NGN), η οποία ήταν τότε υπεύθυνη για άλλες παρεμβάσεις που ενέπιπταν στη γενική στρατηγική της ΡΑΤ για την ευρυζωνικότητα.

               (7)

               Κατά τους επόμενους μήνες, υπήρξαν επαφές μεταξύ της ΡΑΤ και διάφορων ιδιωτικών φορέων εκμετάλλευσης και στις 8 Φεβρουαρίου 2011 η ΡΑΤ υπέγραψε μνημόνιο συμφωνίας με την ΤΙ για τη σύσταση της κοινής επιχείρησης Trentino NGN (εφεξής η «Trentino NGN») με σκοπό την ανάπτυξη υποδομής FTTH σε ζώνες μέσης αποδοτικότητας. Με βάση την αρχική αυτή συμφωνία, η ΡΑΤ ανέλαβε να χορηγήσει εισφορά σε χρήμα μέχρι ανωτάτου ποσού 60 εκατ. ευρώ στο κεφάλαιο της Trentino NGN, ενώ η TI επρόκειτο να συμμετάσχει μόνο με εισφορά σε είδος, περιλαμβανομένων: 1) της παθητικής υποδομής της (αγωγοί και πυλώνες) αμέσως, και 2) της διακοπής του υφιστάμενου δικτύου χαλκού μετά τη θέση σε λειτουργία του δικτύου FTTH. Το ίδιο έτος, δύο άλλοι μικρότεροι ιδιώτες μέτοχοι συνυπέγραψαν το μνημόνιο συμφωνίας —η επενδυτική εταιρεία χαρτοφυλακίου Finanziaria Trentina και ένας μικρός πάροχος υπηρεσιών διαδικτύου, η McLink—, καταβάλλοντας έκαστος στην εταιρεία μικρές οικονομικές εισφορές.

               (8)

               Τον Δεκέμβριο του 2011 το επιχειρηματικό σχέδιο είχε πλέον καταρτιστεί, ενώ με αίτημα της ΡΑΤ η Analysys Mason είχε εκπονήσει έκθεση δέουσας επιμέλειας. Παράλληλα, καθορίστηκαν οριστικά τα αντίστοιχα δικαιώματα και υποχρεώσεις των μετόχων και ορίστηκαν επακριβώς οι εισφορές σε είδος υπέρ της Trentino NGN από την TI. Μετά από συζητήσεις με την Επιτροπή και την ολοκλήρωση έκθεσης εμπειρογνωμόνων από την Analysys Mason σχετικά με το έργο, επήλθαν επιπλέον τροποποιήσεις στις συμφωνίες μεταξύ των μετόχων. Τον Μάρτιο του 2012 η Reconta Ernst&Young εκπόνησε την έκθεση των εμπειρογνωμόνων σχετικά με την πρώτη εισφορά σε είδος, βάσει της οποίας επήλθαν περαιτέρω τροποποιήσεις.

               (9)

               Η ΡΑΤ συνέστησε μόνη της την εταιρεία Trentino NGN με εισφορά κεφαλαίου κάτω των 100 000 ευρώ. Η εταιρεία αναμενόταν να λάβει την τελική της μορφή με αύξηση του μετοχικού κεφαλαίου, στην οποία θα προέβαινε μετά τη σύναψη των συμφωνιών με τους ιδιώτες μετόχους. Σύμφωνα με τα σχέδια, το μετοχικό κεφάλαιο της Trentino NGN θα έπρεπε να αυξηθεί ως εξής: η PAT θα κατέβαλλε εισφορά ύψους 50 εκατ. ευρώ, ποσό που αντιστοιχεί σε μετοχικό μερίδιο 52,2 %, η Finanziaria Trentina θα κατέβαλλε εισφορά 5 εκατ. ευρώ (μετοχικό μερίδιο 5,2 %), η McLink θα κατέβαλλε εισφορά ύψους 1,5 εκατ. ευρώ (μετοχικό μερίδιο 1,56 %) (5), ενώ η ΤΙ θα καθιστούσε διαθέσιμη σε ολόκληρη την επαρχία μέσω συμβάσεως αναφαίρετων δικαιωμάτων χρήσης («indefeasible rights of use», εφεξής «ΑΔΧ»), την παθητική της υποδομή (αγωγούς και πυλώνες), η οποία θα χρησιμοποιούνταν για την κατασκευή του νέου δικτύου (εφεξής η «αρχική εισφορά»). Η πρώτη εισφορά της ΤΙ είχε αρχικά εκτιμηθεί σε 39,8 εκατ. ευρώ, αλλά καθώς η έκθεση της Ernst & Young σχετικά με την αξία της εισφοράς αυτής ανέφερε ποσό ελαφρώς χαμηλότερο, ύφους 39,3 εκατ. ευρώ, η συμφωνία επικαιροποιήθηκε αναλόγως (τελική εκτίμηση: 39,448 εκατ. ευρώ).

               (10)

               Στις 18 Μαΐου 2012 συστάθηκε η κοινή επιχείρηση Trentino NGN και όλα τα μέρη κατέβαλαν τις αρχικές εισφορές ως εξής: Η ΡΑΤ κατέβαλε μέρος μόνο της προβλεπόμενης εισφοράς σε χρήμα, δηλαδή 14,845 εκατ. ευρώ αντί για 50 εκατ. ευρώ. Ομοίως, η Finanziaria Trentina κατέβαλε μόνο 1,25 από τα 5 εκατ. ευρώ και η McLink κατέβαλε 0,375 εκατ. ευρώ έναντι 1,5 εκατ. EUR που είχαν προβλεφθεί. Η ΤΙ παραχώρησε τα ΑΔΧ που αφορούσαν την παθητική της υποδομή, που αντιστοιχούσε σε ποσό 39,448 εκατ. ευρώ, με αποτέλεσμα η μετοχική δομή να διαμορφωθεί ως ακολούθως: ΠΑΤ 52,16 %· Telecom Italia 41,07 %· McLink 1,56 %· Finanziaria Trentina 5,21 %. Κατά την περίοδο 18 Μαΐου 2012 – 28 Φεβρουαρίου 2014, τα ποσοστά συμμετοχής στην Trentino NGN είχαν ως εξής:

                           Μέτοχος

                           Μερίδιο κεφαλαίου (%)

                           Εγγεγραμμένο κεφάλαιο (σε ευρώ)

                           Καταβεβλημένο κεφάλαιο (σε ευρώ)

                           PAT

                           52,16

                           50 095 000

                           14 845 000

                           Telecom Italia

                           41,07

                           39 448 000

                           39 448 000

                           McLink

                           1,56

                           1 500 000

                           375 000

                           Finanziaria Trentina

                           5,21

                           5 000 000

                           1 250 000

                              Σύνολο

                              100,00

                              96 043 000

                              55 918 000

               (11)

               Η συμφωνία μεταξύ των μετόχων προέβλεπε ότι στο τέλος του τρίτου έτους από την αρχική εισφορά ή κατά την ενεργοποίηση του 16 % τουλάχιστον των νέων συνδέσεων, η ΤΙ και η PAT θα μπορούσαν να αποφασίσουν να προβούν στη «δεύτερη εισφορά» της ΤΙ, δηλαδή να μεταβιβάσουν στην Trentino NGN: 1) την ιδιοκτησία (σε αντίθεση με τα ήδη παραχωρηθέντα ΑΔΧ) της υφιστάμενης παθητικής υποδομής στις ζώνες μέσης αποδοτικότητας που προσδιόρισε η Trentino NGN και 2) την ιδιοκτησία του δικτύου χαλκού, με σκοπό να διακοπεί η λειτουργία του ώστε να ολοκληρωθεί η μετάβαση όλων των πελατών στο νέο δίκτυο οπτικών ινών. Η αξία της εισφοράς είχε αρχικά υπολογιστεί σε 520 ευρώ ανά ενεργό γραμμή χαλκού, όσον αφορούσε τόσο τις γραμμές λιανικής της TI όσο και τις γραμμές που προορίζονταν για φορείς αδεσμοποίητης πρόσβασης στον τοπικό βρόχο. Σε αυτή την τιμή προστέθηκαν και 2 εκατ. ευρώ, ποσό που αντιστοιχούσε στη μετατροπή σε ιδιοκτησιακά δικαιώματα των ΑΔΧ που αφορούσαν τους αγωγούς και τους πυλώνες (δηλαδή την αρχική εισφορά). Κατ' αυτό το δεύτερο στάδιο, με τη δεύτερη εισφορά, η ΤΙ θα αποκτούσε την πλειοψηφία των μετοχών και τον έλεγχο της Trentino NGN, εν ανάγκη με μεταγενέστερη εισφορά κεφαλαίου.

               (12)

               Τέλος, βάσει της συμφωνίας μεταξύ των μετόχων, μετά την πάροδο τριών ετών ή αφού επιτευχθεί ο στόχος ενεργοποίησης και σύνδεσης του 43 % των γραμμών, η ΤΙ θα είχε το δικαίωμα να ασκήσει δικαίωμα αγοράς έναντι της ΡΑΤ και της McLink ώστε να αποκτήσει τις μετοχές που αυτές κατείχαν στην Trentino NGN. Σε αντάλλαγμα για την παραχώρηση του δικαιώματος αυτού στην ΤΙ, και αφ ης στιγμής η ΤΙ ασκούσε το δικαίωμα αυτό, θα κατέβαλλε 6,5 εκατ. ευρώ στην ΡΑΤ σε δύο δόσεις, το ήμισυ εξ αυτών εντός ενός έτους και το υπόλοιπο εντός δύο ετών. Η τιμή αγοράς των μετοχών ήταν ίση με την αξία της συνεισφοράς προσαυξημένη κατά 7,75 % ετησίως, αφαιρουμένων των διανεμόμενων μερισμάτων (6). Οι δύο άλλοι μέτοχοι (η McLink και η Finanziaria Trentina) θα μπορούσαν να ασκήσουν δικαίωμα πώλησης, χάρη στο οποίο θα μπορούσαν να αποφασίσουν να πωλήσουν στην ΤΙ τη συμμετοχή τους στην Trentino NGN σε τιμή που αντικατοπτρίζει την αξία των αντίστοιχων εισφορών τους προσαυξημένη κατά 5,5 % και 7 % ετησίως αντιστοίχως.

               (13)

               Επιπλέον, μέσω ειδικών συμφωνιών μεταξύ μετόχων, η ΤΙ ορίστηκε προμηθευτής της Trentino NGN για την κατασκευή, τη διαχείριση και τη λειτουργία του δικτύου. Το είδος του δικτύου που επρόκειτο να αναπτυχθεί ήταν το λεγόμενο δίκτυο σημείου-πολλαπλών σημείων (point-to-multipoint) και δεν είχαν προβλεφθεί ούτε αποδεσμοποιημένες προσβάσεις ούτε υποχρεώσεις πρόσβασης. Η προεπιλεγείσα αρχιτεκτονική προέβλεπε μόνο την υλοποίηση τριών παράλληλων δικτύων GPON (7), δύο από τα οποία θα ήταν διαθέσιμα για ενδεχόμενη παραχώρηση σε άλλες επιχειρήσεις.

         3.   ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ

               (14)

               Η Επιτροπή κίνησε την επίσημη διαδικασία έρευνας, αφενός, διότι διατηρούσε σοβαρές αμφιβολίες για το κατά πόσον το μέτρο θα μπορούσε να θεωρηθεί σύμφωνο με την αρχή του ιδιώτη επενδυτή σε οικονομία αγοράς και, αφετέρου, με σκοπό να εξακριβώσει κατά πόσον, εφόσον αποδεικνυόταν ότι το μέτρο περιείχε στοιχεία κρατικής ενίσχυσης, αυτό θα μπορούσε να κριθεί συμβιβάσιμο με την εσωτερική αγορά.

               (15)

               Στην απόφαση κίνησης της διαδικασίας, η Επιτροπή εξέφρασε την ανησυχία της για το γεγονός ότι διάφορες πτυχές της παρέμβασης της ΡΑΤ στο έργο της Trentino NGN ήγειραν αμφιβολίες ως προς την τήρηση της αρχής του ιδιώτη επενδυτή σε οικονομία αγοράς και για το κατά πόσον η συμμετοχή της ΡΑΤ ήταν όντως ισοδύναμη (pari passu) με τη συμμετοχή των ιδιωτών εταίρων της. Οι αμφιβολίες αυτές αφορούσαν, μεταξύ άλλων:

                           —

                           το χρονοδιάγραμμα του έργου (αμφιβολίες για το κατά πόσο η ΡΑΤ ενήργησε εξαρχής ως ιδιώτης επενδυτής σε οικονομία αγοράς, κινούμενη όχι με βάση την εξυπηρέτηση στόχων δημόσιας πολιτικής, αλλά με οικονομικά κριτήρια και με γνώμονα το κέρδος· η Επιτροπή είχε την εντύπωση ότι η ΡΑΤ είχε σχεδιάσει το έργο παρακινούμενη από λόγους δημοσίου συμφέροντος και ότι εν συνεχεία κατήρτισε το έργο της κοινής επιχείρησης με τον κατεστημένο φορέα, την TI, προσπαθώντας να καταστήσει το έργο συμβατό με την αρχή του ΙΕΟΑ μόνο εκ των υστέρων, με την εισαγωγή τροποποιήσεων, μεταξύ άλλων, κατόπιν συζητήσεων με την Επιτροπή και χωρίς να μεταβάλει τη διάρθρωση της πρωτοβουλίας),

                           —

                           τη συμμετοχή ιδιωτών φορέων (η συμμετοχή της McLink και της Finanziaria Trentina είναι αμελητέα ενώ η συμμετοχή της ΤΙ ήταν σημαντική, αλλά επεκτάθηκε με την πάροδο του χρόνου),

                           —

                           χρονική σύμπτωση των επενδύσεων (άμεση παρέμβαση της ΡΑΤ, ενώ η συμμετοχή της ΤΙ επεκτάθηκε χρονικά και πραγματοποιήθηκε υπό την αίρεση ορισμένων γεγονότων/διαδικασιών λήψης αποφάσεων),

                           —

                           την ισοδυναμία των όρων και προϋποθέσεων (αμφιβολίες για το κατά πόσον οι όροι υπό τους οποίους η PAT είχε επενδύσει στην κοινή επιχείρηση ήταν οι ίδιοι με εκείνους των ιδιωτών εταίρων, και πιο συγκεκριμένα της·ΙΤ· η Επιτροπή διαπίστωσε την ύπαρξη αρκετών ανακολουθιών όσον αφορά: τον χρόνο και τους όρους των εισφορών της ΤΙ, τη δυνατότητα της ΤΙ να αγοράσει τις μετοχές της ΡΑΤ και να αποκτήσει τον πλήρη έλεγχο της Trentino NGN μέσω του δικαιώματος αγοράς),

                           —

                           αμφιβολίες σχετικά με την αρχική εισφορά της TI (8) (αμφιβολίες σχετικά με την αξία της αρχικής εισφοράς της ΤΙ, η οποία φαίνεται ότι υπολογίστηκε βάσει εκθέσεων, χρηματοοικονομικής ανάλυσης, προβλέψεων και παραδοχών που υποβλήθηκαν από τα μέρη χωρίς να υποβληθούν σε έλεγχο από εξωτερικούς εμπειρογνώμονες· αμφιβολίες για το κατά πόσον ιδιώτης επενδυτής θα είχε δεχθεί ότι η πρόσβαση σε νομοθετικά ρυθμιζόμενο αγαθό, που θα μπορούσε να είχε αποκτηθεί μέσω σύμβασης σε νομοθετικά καθοριζόμενες τιμές, θα παρείχε δικαίωμα σε σημαντική συμμετοχή στα ίδια κεφάλαια της κοινής επιχείρησης· αμφιβολίες για το κατά πόσον ιδιώτης επενδυτής σε οικονομία αγοράς θα δεχόταν ως συμμετοχή στα ίδια κεφάλαια τη μίσθωση υποδομής η οποία θα μετατρεπόταν εν συνεχεία σε ιδιοκτησία, μέσω αγοράς· αμφιβολίες για το κατά πόσον ιδιώτης επενδυτής σε οικονομία αγοράς θα είχε αγοράσει υποδομές που δεν ήταν αναγκαίες, δεδομένου ότι αντικείμενο των ΑΔΧ ήταν η πρόσβαση στους αγωγούς και πυλώνες της ΤΙ, σε ολόκληρο το έδαφος της επαρχίας και όχι μόνο στις ζώνες στις οποίες η Trentino NGN θα είχε αναπτύξει το δικό της δίκτυο),

                           —

                           αμφιβολίες σχετικά με τη δεύτερη εισφορά της ΤΙ (9) (αμφιβολίες σχετικά με τη μελλοντική αξιολόγηση της δεύτερης εισφοράς της ΤΙ, η οποία βασιζόταν τότε σε μεθοδολογία που συμφωνήθηκε χωρίς διαβούλευση με εμπειρογνώμονες· αμφιβολίες για το κατά πόσον η προκαταρκτική αποτίμηση για τη μετατροπή των ΑΔΧ σε ίδιο κεφάλαιο διενεργήθηκε σύμφωνα με τους όρους της αγοράς, ιδίως κατά πόσον αποφεύχθηκαν αλληλοεπικαλύψεις μεταξύ της αποτιμήσεως της αρχικής εισφοράς (μίσθωση) και της δεύτερης εισφοράς (ιδιοκτησία), δεδομένου ότι τα δικαιώματα που παραχωρούνται είχαν κατ' ουσίαν το ίδιο αντικείμενο· αμφιβολίες σχετικά με την καταλληλότητα της μεθοδολογίας για την αποτίμηση της μεταβίβασης της κυριότητας όλων των στοιχείων του δικτύου χαλκού (10), λαμβάνοντας υπόψη το υψηλό κόστος συντήρησης του εν λόγω δικτύου, το γεγονός ότι επρόκειτο να διακοπεί η λειτουργία μόλις άρχιζε να λειτουργεί το δίκτυο οπτικών ινών και την ύπαρξη άλλων πιθανών εναλλακτικών λύσεων πέραν της προτεινόμενης μεθοδολογίας),

                           —

                           αμφιβολίες όσον αφορά το επιχειρηματικό σχέδιο και τους κινδύνους των συμβαλλόμενων μερών (αμφιβολίες που απορρέουν από τις σημαντικές διαφορές μεταξύ των κινδύνων που αναλαμβάνει η δημόσια αρχή και αυτών που αναλαμβάνουν οι ιδιώτες επενδυτές, τη διαφορετική φύση και τα χρονοδιαγράμματα των εισφορών από τα μέρη και τις διαφορές όσον αφορά τα δικαιώματα και τις υποχρεώσεις τους — εκ πρώτης όψεως, χαμηλοί κίνδυνοι και χαμηλό κόστος ευκαιρίας για την TI, χαμηλοί κίνδυνοι για τις υφιστάμενες δραστηριότητες, δεδομένου ότι η ΤΙ θα είχε διατηρήσει τον έλεγχο του δικτύου χαλκού, ακόμη και αφού τον είχε μεταβιβάσει στην κοινή επιχείρηση, καθώς θα αποκτούσε ταυτόχρονα έναν ορισμένο έλεγχο επί της κοινής επιχείρησης, και απόκτηση πλήρους ελέγχου και εσωτερίκευση των κερδών μέσω της άσκησης του δικαιώματος αγοράς εάν η κοινή επιχείρηση είχε αποδειχθεί αποδοτική, ενώ η συμπεριφορά της ΡΑΤ φαινόταν μάλλον να είναι συμπεριφορά ενός οικονομικού επενδυτή που επενδύει σε έργο βελτίωσης υποδομών, προσβλέποντας στην καλύτερη των περιπτώσεων σε απόδοση 7,75 % και 6,5 εκατ. ευρώ εάν είχε ασκηθεί το δικαίωμα πώλησης (11)· αμφιβολίες για το κατά πόσον οι υπολογισμοί στο επιχειρηματικό σχέδιο ήταν ακριβείς, λόγω των υπεραισιόδοξων παραδοχών όσον αφορά, αφενός, τη ζήτηση από τους τελικούς χρήστες και, αφετέρου, τις εισπράξεις από εναλλακτικούς φορείς εκμετάλλευσης που θα είχαν ενεργοποιήσει όλες τις διαθέσιμες γραμμές GPON (12). Υπήρχαν και άλλοι κίνδυνοι: Η ΤΙ θα μπορούσε να αποφασίσει να αναβάλει τη διακοπή λειτουργίας του δικτύου χαλκού, δεδομένου ότι δεν υπήρχε σχετική συμβατική διάταξη που να την υποχρεώνει να πράξει αναλόγως, με συνακόλουθη καθυστέρηση στην επίτευξη του νεκρού σημείου εκμετάλλευσης για την Trentino NGN· αβεβαιότητα όσον αφορά το σύνολο των οικονομικών πόρων που ήταν αναγκαίοι για την ολοκλήρωση της κατασκευής του δικτύου, οι οποίοι είχαν εκτιμηθεί σε 150 εκατ. ευρώ),

                           —

                           άλλες ανησυχίες (αμφιβολίες σχετικά με την επιλογή της ΤΙ χωρίς πρόσκληση υποβολής προσφορών και σχετικά με την αμοιβή της ως παρόχου υπηρεσιών στην Trentino NGN· αμφιβολίες σχετικά με τη διττή θέση της TI, ως μετόχου και ως προμηθευτή).

         4.   Η ΑΠΟΦΑΣΗ ΤΗΣ ΡΑΤ ΝΑ ΑΠΟΣΥΡΘΕΙ ΑΠΟ ΤΟ ΕΡΓΟ

               (16)

               Στις 31 Ιανουαρίου 2014 οι ιταλικές αρχές πληροφόρησαν την Επιτροπή ότι η ΡΑΤ είχε αποφασίσει να αποσυρθεί από το έργο Trentino NGN και να μη δώσει συνέχεια σε αυτό, σε συμφωνία με όλα τα άλλα μέρη, και συγκεκριμένα την ΤΙ, τη McLink και τη Finanziaria Trentina.

               (17)

               Στις 14 Μαρτίου 2014 οι ιταλικές αρχές πληροφόρησαν την Επιτροπή ότι η ΡΑΤ είχε παραχωρήσει στην ΤΙ τη συμμετοχή της στην Trentino NGN, έναντι τιμήματος 15 852 435 ευρώ, ποσό που αντιστοιχεί στην αξία της μερικής εισφοράς σε χρήμα της ΡΑΤ στην Trentino NGN, συνολικού ύψους 14,845 εκατ. ευρώ, προσαυξημένη με τους τόκους από ανατοκισμό με επιτόκιο 3,75 %. Σύμφωνα με τις ιταλικές αρχές, η Trentino NGN βρίσκεται σήμερα υπό τον έλεγχο της TI ενώ η Finanziaria Trentina και η McLink παραμένουν ως μειοψηφικοί μέτοχοι.

               (18)

               Οι ιταλικές αρχές διευκρίνισαν ότι, μολονότι η Trentino NGN είχε συσταθεί, με μερική πραγματοποίηση εισφορών στο κεφάλαιό της, στις 18 Μαΐου 2012, στις 20 Αυγούστου 2012 (μετά την απόφαση κίνησης διαδικασίας της Επιτροπής) η ΡΑΤ και τα άλλα μέρη της Trentino NGN τροποποίησαν τη συμφωνία μεταξύ των μετόχων, και όλες οι δραστηριότητες της Trentino NGN ανεστάλησαν εν αναμονή της ολοκλήρωσης της επίσημης διαδικασίας έρευνας που κίνησε η Επιτροπή. Ως εκ τούτου, ανεστάλη η πλήρης καταβολή των εισφορών σε χρήμα (πραγματοποιήθηκαν μόνο μερικές πληρωμές) για όλα τα ενδιαφερόμενα μέρη. Τα επόμενα στάδια που προβλέπονταν στη συμφωνία μεταξύ των μετόχων ανεστάλησαν επίσης. Η Trentino NGN ουδέποτε άρχισε να εγκαθιστά το δίκτυο FTTH που είχε προβλεφθεί (ή δίκτυο άλλου είδους).

               (19)

               Οι δραστηριότητες της Trentino NGN περιορίστηκαν αποκλειστικά στην παροχή σε τρίτους πρόσβασης σε υποδομές καλυπτόμενες από τα ΑΔΧ, σύμφωνα με τις κανονιστικές υποχρεώσεις. Σε σχέση με την τελευταία αυτή πτυχή, οι ιταλικές αρχές διευκρίνισαν ότι, δεδομένου ότι η ΤΙ εξακολουθεί να υπόκειται σε κανονιστικές υποχρεώσεις παροχής πρόσβασης σε άλλους αδειοδοτημένους φορείς, αφότου η ΤΙ μεταβίβασε τον Μάιο του 2012 στην Trentino NGN τα ΑΔΧ που αφορούν την παθητική υποδομή, ορισμένοι φορείς εκμετάλλευσης ζήτησαν πρόσβαση στην παθητική υποδομή και το αίτημά έγινε δεκτό. Ως εκ τούτου, η ΤΙ πραγματοποίησε διάφορες πληρωμές στην Trentino NGN ως αντίτιμο για την αγορά από την Trentino NGN της πρόσβασης στην παθητική υποδομή προκειμένου να ικανοποιήσει τα αιτήματα πρόσβασης των άλλων αδειοδοτημένων φορέων. Το ύψος των εν λόγω πληρωμών είναι μικρότερο από 15 000 ευρώ και αντιπροσωπεύει το σύνολο των εσόδων που πραγματοποίησε η Trentino NGN από τη σύστασή της.

               (20)

               Οι ιταλικές αρχές ανέφεραν επίσης ότι η PAT δεν πλήρωσε και ούτε πρόκειται να πληρώσει καμία χρηματική ποινή λόγω της απόσυρσης από το έργο Trentino NGN. Η συμφωνία των μετόχων της 16ης Δεκεμβρίου 2011 και οι μεταγενέστερες τροποποιήσεις της περιέχουν διατάξεις περί καταγγελίας βάσει των οποίων επιτρέπεται στην ΡΑΤ να αποχωρήσει από την εταιρεία Trentino NGN χωρίς κυρώσεις, ακόμη και εάν το έργο δεν είχε υλοποιηθεί ούτε καν εν μέρει.

         5.   ΑΞΙΟΛΟΓΗΣΗ

               (21)

               Μολονότι λήφθηκαν ορισμένα προκαταρκτικά μέτρα στην Ιταλία για την υλοποίηση του έργου Trentino NGN, ιδίως μέσω των διαφόρων συμφωνιών και πράξεων που οδήγησαν στη σύσταση της κοινής επιχείρησης και στην προαναφερθείσα μερική πληρωμή της εισφοράς της ΡΑΤ σε χρήμα (μαζί με τις μερικές εισφορές σε χρήμα των άλλων ενδιαφερόμενων μερών και την εισφορά σε είδος της ΤΙ), το έργο δεν προχώρησε πέρα από αυτό το στάδιο.

               (22)

               Όσον αφορά τη μερική πληρωμή της PAT στο κεφάλαιο της Trentino NGN, οι ιταλικές αρχές διευκρίνισαν ότι η Trentino NGN κατέθεσε όλα τα ποσά που εισέπραξε ως εισφορές σε χρήμα από τους μετόχους της (δηλαδή τις χρηματοδοτικές εισφορές της ΡΑΤ, της McLink και της Finanziaria Trentina μετά την αφαίρεση των εξόδων, δαπανών και φόρων) σε τραπεζικό λογαριασμό με επιτόκιο 2,71 % το 2012, 1,509 % μέχρι την 1η Φεβρουαρίου 2013 και 1,524 % μετά την 1η Φεβρουαρίου 2013. Οι μερικές πληρωμές (συμπεριλαμβανομένων εκείνων της ΡΑΤ) παρέμεινε ανενεργές στον τραπεζικό λογαριασμό της Trentino NGN. Σύμφωνα με τις ιταλικές αρχές, στις 28 Φεβρουαρίου 2014 η ΡΑΤ ανέκτησε τη μερική εισφορά της σε χρήμα, προσαυξημένη κατά το ποσό του ανατοκισμού με επιτόκιο 3,75 %. Οι ιταλικές αρχές διευκρίνισαν ότι το επιτόκιο ανατοκισμού 3,75 % είναι το αποτέλεσμα συμφωνίας στην οποία κατέληξαν κατόπιν διαπραγματεύσεων τα μέρη και ότι αντιπροσωπεύει ποσοστό κατά προσέγγιση διπλάσιο της απόδοσης των διετών-τριετών ιταλικών κρατικών ομολόγων και παρόμοιο με την απόδοση των δεκαετών ομολόγων.

               (23)

               Η μερική καταβολή της εισφοράς σε χρήμα που πραγματοποιήθηκε από την ΡΑΤ υπέρ της Trentino NGN συνεπάγεται μεταβίβαση κρατικών πόρων. Ωστόσο, με βάση τις διαθέσιμες πληροφορίες, αφ ης στιγμής η υλοποίηση του έργου Trentino NGN ανεστάλη από τις 20 Αυγούστου 2012, και στις 28 Φεβρουαρίου 2014 η PAT αποσύρθηκε πράγματι από το έργο και ανέκτησε πλήρως την αρχική της εισφορά, συμπεριλαμβανομένων εύλογων τόκων, η Επιτροπή συμπεραίνει ότι η εν λόγω μερική καταβολή δεν απέφερε οικονομικό πλεονέκτημα υπέρ της Trentino NGN και των μετόχων της.

               (24)

               Όσον αφορά τις ελάχιστες δραστηριότητες που ασκήθηκαν από την Trentino NGN, δηλαδή τις συναλλαγές που σχετίζονται με την πώληση των ΑΔΧ (βλέπε αιτιολογική σκέψη 19), σημειωτέον ότι οι εν λόγω δραστηριότητες πραγματοποιήθηκαν με σκοπό τη συμμόρφωση προς τις κανονιστικές υποχρεώσεις που εξακολούθησε να υπέχει η ΤΙ και δεν φαίνεται να έχουν αποφέρει οικονομικό πλεονέκτημα στην Trentino NGN ή στους μετόχους της, περιλαμβανομένης της ΤΙ. Υπό τις συνθήκες αυτές, οι εν λόγω συναλλαγές δεν είναι ικανές να θέσουν υπό αμφισβήτηση την ανωτέρω αξιολόγηση.

               (25)

               Ως εκ τούτου, η Επιτροπή καταλήγει στο συμπέρασμα ότι το έργο δεν υλοποιήθηκε και συνεπώς, μετά την απόσυρση της PAT από το έργο Trentino NGN, η παρούσα έρευνα κατέστη άνευ αντικειμένου.

         6.   ΣΥΜΠΕΡΑΣΜΑΤΑ

               (26)

               Υπό το πρίσμα των ανωτέρω, η Επιτροπή αποφάσισε να περατώσει τη διαδικασία που προβλέπεται στο άρθρο 108 παράγραφος 2 της Συνθήκης, δεδομένου ότι η παρούσα διαδικασία κατέστη άνευ αντικειμένου μετά την απόσυρση των ιταλικών αρχών (της PAT) από το έργο Trentino NGN,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Μετά την απόσυρση των ιταλικών αρχών από το έργο Trentino NGN, η παρούσα διαδικασία κατέστη άνευ αντικειμένου. Ως εκ τούτου, η Επιτροπή αποφάσισε να περατώσει τη διαδικασία του άρθρου 108 παράγραφος 2 της Συνθήκης.
   Άρθρο 2
   Η παρούσα απόφαση απευθύνεται στην Ιταλική Δημοκρατία.

      Βρυξέλλες, 26 Μαΐου 2014.

            Για την Επιτροπή

         Joaquín ALMUNIA

            Αντιπρόεδρος

      (1)  ΕΕ C 323 της 24.10.2012, σ. 6.

      (2)  Ανακοίνωση της Επιτροπής — Κοινοτικές κατευθυντήριες γραμμές για την εφαρμογή των κανόνων για τις κρατικές ενισχύσεις όσον αφορά την ταχεία ανάπτυξη ευρυζωνικών δικτύων (ΕΕ C 235 της 30.9.2009, σ. 7), που αναθεωρήθηκαν το 2013: Κατευθυντήριες γραμμές της ΕΕ για την εφαρμογή των κανόνων στον τομέα των κρατικών ενισχύσεων όσον αφορά την ταχεία ανάπτυξη των ευρυζωνικών δικτύων (ΕΕ C 25 της 26.1.2013, σ. 1).

      (3)  Βλέπε υποσημείωση 1.

      (4)  Οι ζώνες παρέμβασης που εντοπίστηκαν ήταν οι δήμοι στους οποίους το κόστος της ανάπτυξης υποδομών FTTH (fibre-to-home, οπτική ίνα μέχρι την κατοικία) διατηρήθηκε σε περίπου 1 000 ευρώ ανά νοικοκυριό, δηλαδή 42 δήμοι και 150 000 νοικοκυριά, αριθμός που αντιπροσωπεύει το 60 % του πληθυσμού της επαρχίας.

      (5)  Στην απόφαση κίνησης της διαδικασίας αναφερόταν ότι η McLink θα εισέφερε 1 εκατ. ευρώ, ποσό που αντιστοιχεί σε μετοχικό μερίδιο 1,6 %, ωστόσο, κατά τη διάρκεια της έρευνας, οι ιταλικές αρχές διευκρίνισαν ότι η σωστή εισφορά ήταν 1,5 εκατ. ευρώ, ποσό που αντιστοιχεί σε μετοχικό μερίδιο 1,56 %.

      (6)  Τα αριθμητικά αυτά στοιχεία προκύπτουν από την τρίτη τροποποίηση της συμφωνίας μεταξύ των μετόχων, η οποία υπεγράφη στις 11 Μαΐου 2012. Οι αρχικές συμφωνίες προέβλεπαν εισφορά κεφαλαίου ύψους 4,7 εκατ. ευρώ και ετήσια προσαύξηση 7,5 %.

      (7)  Είδος τεχνολογίας που επιτρέπει την παροχή υπηρεσιών διαδικτύου σημείου-πολλαπλών σημείων. Οι φορείς εκμετάλλευσης που θα ενδιαφέρονταν να παράσχουν υπηρεσίες θα έπρεπε να ενεργοποιήσουν το σύνολο του δικτύου, μέσω της τεχνολογίας GPON.

      (8)  Η αρχική εισφορά συνίσταται στη μεταβίβαση των ΑΔΧ.

      (9)  Η δεύτερη εισφορά διαρθρώνεται σε δύο μέρη: 1) τη μετατροπή των ΑΔΧ (αντικείμενο της αρχικής εισφοράς) σε ιδιοκτησία, όσον αφορά τον χώρο εντός των αγωγών της ΤΙ μόνο στις ζώνες της επαρχίας με μέση αποδοτικότητα (δηλαδή ζώνες δραστηριοποίησης της Trentino NGN) και 2) τη μεταβίβαση της ιδιοκτησίας όλων των στοιχείων του δικτύου, με σκοπό τη διακοπή του εν λόγω δικτύου μετά τη μετάβαση όλων των πελατών στο νέο δίκτυο οπτικών ινών.

      (10)  Την εποχή εκείνη, η μέθοδος που εφαρμόστηκε για την εκτίμηση της αξίας αυτής βασίστηκε στη θεωρητική μέση αξία αντικατάστασης δικτύου, προερχόμενη από το μοντέλο BU-LRIC που χρησιμοποιείται από την Ιταλική Εθνική Ρυθμιστική Αρχή (AGCOM) για τον καθορισμό των τελών αδεσμοποίητης πρόσβασης στον τοπικό βρόχο, αξία που νοείται ως μέση τιμή σε ολόκληρη την εθνική επικράτεια και όχι ειδικά στο έδαφος της επαρχίας.

      (11)  Στους αρχικούς υπολογισμούς της ΡΑΤ, η μέγιστη απόδοση ιδίων κεφαλαίων είχε καθοριστεί σε 10,5 %.

      (12)  Το έργο προέβλεπε την κατασκευή τριών παράλληλων δικτύων GPON, δύο εκ των οποίων ήταν επιπλέον των απαιτήσεων της Trentino NGN και προορίζονταν θεωρητικά για μίσθωση από εναλλακτικούς φορείς εκμετάλλευσης.